text:
Batisimu no kujyana umwana utarengeje imyaka 12 ntibyemewe mu nsengero
Leta y’u Rwanda yaraye itangaje ko insengero zemerewe gufungurwa ariko habanje kureba ko zujuje ibisabwa.
Ni muri urwo rwego rwo kwubahiriza ishyirwa mu bikorwa ry’amabwiriza agenga ifungurwa ry’insengero mu gihe cya COVID-19 , hatangajwe inyandiko (checklist) izagenderwaho mu kwisuzuma kw’insengero ndetse no kugenzura insegero cyangwa imisigiti kugira ngo zifungurirwa gusenga.
Iyo nyandiko ihuza amabwiriza
arebana n’ifungurwa ry’insengero ndetse n’ibirebana n’ubuzima cyane
ku bijyanye n’isuku n’isukura mu buryo bwo kwirinda no kurinda abandi yatangajwe n’urwego rw’Imiyoborere (RGB) ikaba yashyizweho umukono n’umuyobozi warwo Dr. Kaitesi Usta.
I. Kugenzura amabwiriza rusange:
1. Ahasengerwa ni ahari hasanzwe habera amateraniro ku buryo
bwemewe n’amategeko mu Rwanda.
2. Kwambara igihe cyose kandi neza agapfukamunwa (Mask).
3. Kudahana ibiganza no kudahoberana.
4. Kudakoranaho namba.
5. Gukaraba mu ntoki no guhorana isuku.
6. Kubahiriza intera (Social distancing).
7. Amazi y’umugisha akunze kuba ari ku miryango y’insengero zimwe
na zimwe ntiyemewe mu bihe bya COVID-19.
8. Kubatiza ntibyemewe kugeza andi mabwiriza atanzwe.
9. Guhazwa byemewe gusa mu buryo amabwiriza abiteganya.
10. Insengero cyangwa Imisigiti bakoresha abakorerabushake babo
kubafasha gushyira mu bikorwa amabwiriza yo kwirinda COVID-19.
11. Kwandika abaje gusenga bose kugira ngo igihe hagaragaye umurwayi abo bari kumwe bamenyekane bapimwe
12. Gushyira ahagaragara inyandiko cyangwa ibyapa biriho
ubutumwa bwibutsa ibyubahirizwa mu kwirinda COVID-19.
II. Isuku n’isukura:
1. Kureba ko hashyizweho uburyo bwo gukaraba intoki (kandagira ukarabe-isabune n’amazi meza / umuti wagenewe gusukura intoki).
2. Mbere yo gusenga, urusengero rugomba kuba rusukuye neza kandi humutse.
3. Kugira abashinzwe gusukura urusengero mbere na nyuma ya buri
teraniro.
4. Amazi n’isabune bihagije kugira ngo hakorwe isuku muri rusange bigomba kuba bihari.
5. Ahantu hakorwa kenshi hagomba gushyirwa umuti wo kuhasukura
nyuma yo kuhoza (hakoreshejwe arukoro (alcool) ifite umuti ungana
na 70% – 90% by’ububasha bwo kwica virusi ya COVID-19 iyo hari amatembabuzi).
6. Intebe zigomba guhanagurwa hakoreshejwe udutambaro turimo
isabune kandi zikumuka neza.
7. Gusukura intebe n’ahandi hicarwa buri nyuma y’iteraniro n’agatambaro gafite isuku kandi hakumutswa mbere yo gukoreshwa n’abandi.
8. Ibikoresho bikoreshwa mu iteraniro (indangururamajwi, ndetse n’ibyuma bya muzika) bigomba kuba bisukuye kandi ntibihererekanywa.
9. Ubwiherero bugomba guhora busukuye kandi hagaragara umuntu ubukorera isuku.
III. Abakorerabushake n’inshingano zabo:
1. Kuri buri rusengero cyangwa umusigiti hagomba kuba hari
abakorerabushake babihuguriwe kandi bafite ikimenyetso kibaranga.
2. Ibikoresho byo kwandikaho imyirondoro y’abaje gusenga
hagaragazwa aho bavuye, nomero ya telephone n’aho batuye.
3. Kwandika buri muntu uje mu rusengero kandi igitabo kikabikwa
n’ubuyobozi bw’urusengero.
4. Kugenzura ko amabwiriza yo kwirinda ashyirwa mu bikorwa.
IV. Umunsi ubanziriza gusenga:
1. Kumenyesha abazaza gusenga ndetse n’ibyubahirizwa bijyanye
n’imyanya ihari.
2. Guhura n’abakorerabushake n’abandi bose bashinzwe imirimo kugira ngo hazabeho kugenzura iyubahirizwa ry’ ibisabwa.
3. Guha abakorebushake n’abandi bafite imirimo ibigenderwaho mu kwirinda COVID-19.
4. Kugena umukorerabushake ugomba kwita ku muntu ugaragayeho ibimenyetso bya COVID-19.
5. Kugena ibikoresho byo kwirinda ku bakora isuku harimo kwambara
udupfukantoki n’udupfukamunwa.
V. Umunsi n’amasaha yo gusenga:
Urusengero rugomba kugaragaza uburyo bugenderwaho mu gutoranya abaza mu iteraniro rimwe kugira ngo hirindwe kurenza umubare urusengero rwakira hubahirijwe amabwiriza.
1. Amateraniro aba umunsi umwe mu cyumweru bitewe n’ukwemera kw’umuryango ushingiye ku myemerere:
– Kuwa gatanu: Abayisilamu
– Kuwa gatandatu: Abadivantisiti b’umunsi wa karindwi
– Ku cyumweru: amadini asanzwe agira amateraniro rusange ku cyumweru.
Icyakora imihango y’idini yo gushyingira no gushyingura ikorwa ku munsi uwo ariwo wose hubahirijwe amabwiriza arebana no kwirinda COVID-19.
2. Urusengero cyangwa umusigiti rushobora gukora amateraniro
atandukanye yemewe guhera saa kumi n’ebyiri za mu gitondo kugeza saa kumi n’ebyiri z’umugoroba ku munsi wo gusenga waryo.
3. Kwerekana gahunda y’amasengesho herekanwa isaha imwe yo gusukura ahasengewe ku munsi wemewe wo gusengeraho.
4. Iteraniro rimwe ntirigomba kurenza amasaha 2.
5. Abinjira n’abasohoka mu rusengero bagomba kubahiriza intera hagati yabo.
VI. Kwinjira ahakorera urusengero cyangwa umusigiti:
1. Nta wemerewe kwinjira ahari cyangwa mu urusengero / umusigiti
atambaye agapfukamunwa.
2. Hagomba kuba hari abagenzura niba abinjira bambaye neza agapfukamunwa.
3. Kuba hari aho gukarabira intoki cyangwa Kandagira ukarabe ifite
amazi meza n’isabune cyangwa umuti ugenewe gusukura intoke (Sanitizer).
4. Aho bishoboka hari uburyo bwo gupima umuriro. Habonetse ufite
umuriro ungana cyangwa uri hejuru ya 38 cyangwa kimwe mu bimenyetso bya COVID-19 ntabwo yemerewe guterana n’bandi.
Ugaragayeho ibimenyesto cg kimwe mu bimenyetso bya COVID-19 ntiyemerewe kwinjira mu rusengero. Hahamagwa 114
agahabwa ubufasha.
Kugaragaza uburyo bwo gutura hakoreshejwe ikoranabuhanga
(MoMo, Money transfer, Bank transfer).
8. Kugaragaza uburyo bwo guhazwa/ igaburo ryera ritangwa hubahirizwa intera ya metero imwe (1m) hagati y’umuntu n’undi kandi nta gukoranaho, kwiha igaburo (self-service), cyangwa
gukoresha ikiyiko.
9. Abana bafite guhera ku myaka cumi n’ibiri (12) kugeza kuri cumi n’umunani (18) y’ubukure bemerewe gusenga bicaranye n’ababyeyi cyangwa abarezi babo.
VIII. Ibibujijwe:
1. Gukoranaho, guhoberana cyangwa guhana ibiganza ntibyemewe.
2. Guhererekanya ibikoresho byo mu rusengero nk’indangururamajwi (micro-phone), ibitabo n’ibindi ntibyemewe.
3. Abana bonka n’abafite munsi y’imyaka cumi n’ibiri (12) ntibemerewe kuza mu materaniro.
4. Amateraniro yo mu mibyizi ntiyemewe.
5. Gutanga amaturo y’amafaranga mu ntoki (cash) ntibyemewe.
6. Gutanga igaburo ryera nk’uko byari bisanzwe bikorwa (urugero: gusangirira ku gikombe cyangwa gukoresha intoki ufata umugati uwuhereza cyagwa uwutamika undi) ntibyemewe.
7. Gusengera abantu babakoraho cyangwa babarambikaho ibiganza ntibyemewe.
8. Gusenga ku minsi itemewe no mu masaha atemewe keretse ibirebana no gushyingura cyangwa gushyingirwa bigengwa n’andi mabwiriza.
IX. Igenzurwa n’ishyirwa mu bikorwa n’iyubahizwa ry’amabwiriza:
1. Kwigenzura: Mu buryo bwo kubanza kwigenzura (self-assessment),
inzego za RIC Task Force zigenzura ibirebana no kwirinda COVID-
19 zitanga urutonde rw’insengero n’abayobozi b’insengero.
2. Nyuma yo kwisuzuma, ubuyobozi bw’urusengero cyangwa umusigiti bukorana n’ubuyobozi bw’umurenge w’aho rukorera, bukohereza ubusabe bwo gukingurirwa ku Karere, bikigwa n’itsinda (Task Force) ku rwego rw’akarere rishinzwe kwemeza ko bujuje ibisabwa mu kwirinda COVID-19 bakaba bakemererwa gufungura. Iryo tsinda rigizwe n’inzego z’umutekano, inzego z’ubuzima n’abahagarariye RIC.
3. Inzego z’ibanze (Akarere), Inzego z’umutekano n’aabahagarariye
RIC ku karere bemeza insegero zifungurwa, urutonde rugashyikirizwa Intara n’abahagarariye RIC ku rwego rw’Intara.
4. Ku rwego rw’Igihugu; MINALOC, RGB, MINISANTE, RNP, Ihuriro
ry’Amadini n’Amatorero mu Rwanda (RIC), nizo zizakurikirana
iyubahirizwa ry’amabwiriza.
X. Kudafungurirwa cyangwa kongera gufungirwa:
1. Urusengero cyangwa Umusigiti rutujuje ibiri mu mabwiriza agenga
ifungurwa ry’insengero mu gihe cya COVID-19 ntirwemerewe gufungura.
2. Urusengero cyangwa Umusigiti ruzatezuka ku iyubahirizwa
ry’ibisabwa nyuma yo gufungurirwa ruzahita rufungwa mu gihe cya COVID-19.
Hejuru ku ifoto :Musenyeri Smaragde Mbonyintege wa Diyoseze Gatolika ya Kabgayi abatiza abanyeshuri ku munsi mukuru w’ishuri rya Mutagatifu Berinadeta ku Kamonyi tariki 13/10/2018


c: text/html

text:
EPISODE 10: Superstar ahisemo gukora akazi gaciriritse ngo arebe ko azagoboka Se ufunzwe
Umwanditsi: NIYONZIMA Eric – A rubay writer
Uwo mugabo atarakupa Superstar yahise amubwira ati:
“Ariko nyakubahwa, sinzi wenda gusa mubikunze mwa….”
Atarasoza kuvuga wa mugabo yahise amubwira ko yaba aretse gato akavugana na Madamu, Superstar yumva ni nk’aho bamwubuye urusyo ku mutwe rwari rumuremereye. Ubwo yahise arebana Liliane amaso yuzuyemo ubwoba no guhangayika ni uko Liliane abibonye yumva agiriye impuhwe uwo musore uri mu rugamba rutoroshye atazi niba azarutsinda. Gusa Superstar yari ategetswe gutsinda irushanwa yarimo akigaragaza nk’umugabo, cyangwa akabona abavandimwe be babaho ubuzima busharira ku bwo gufungwa kw’umubyeyi wabo.
Hashize akanya uwo mugabo ahita yongera aramuhamagara ni uko Superstar ayifata vuba:
Superstar – “Yego.”
Uwo mugabo – “Cyangwa musore reka uyu munsi guhura tubisubike, kuko umugore antunguje ikintu, ahubwo tuzahure nyuma y’Icyumweru wabinogeje nanjye nibwo nzaguha amafaranga, gusa byaba byiza uje uri kumwe n’uwo mugabo uzafata isoko kugira ngo mbirebe neza kandi nsuzume n’uburyo ukoramo. Muri make nzagusobanukirwe.”
Superstar – “Ibyo nta kibazo rwose, gusa nyakubahwa mba nizeye ko ibyo nkora bibereye umukiliya wanjye kandi bizamushimisha mu gihe byarangiye. Rero singombwa cyane kunyereka ko utanyizeye.”
Uwo mugabo – “Mumbabarire rwose ni uko uburyo turi gukorana ubu buteye impungenge.”
Superstar – “Birumvikana gusa nanjye niyo mpamvu nemeye kuba nta kindanga mfite ahubwo nkatanga umutekano wanjye ku bw’umukiliya. Ese ibyo byo ntabwo biteye impungenge?”
Uwo mugabo yahise akupa ni uko Liliane areba Superstar yumva akomeje gutangara gusa yirinda kugira icyo abyongeraho. Superstar yabonye uwo mwari akomeje kumushidikanyaho ni uko aba amufashe ku matama ahita amubwira ati:
“Ese Lilia ufite imyaka ingahe?”
Liliane – “Mfite 19, kubera iki?”
Superstar – “Uri muto, gusa uri mukuru bihagije wo kwibeshaho. Njyewe mfite imyaka 22, urumva ko nkurusha 3 yose. Mama akimara gupfa, papa inshingano zo kuturera zaramugoye cyane biranamurenga araduta adusigira abaturanyi aratorongera aragenda. Kera narinzi ko Data yabaye ikigwari ariko siko mbibona! Nahise ndeka ishuri imyaka ine nita kuri murumuna na bashiki banjye 2 kuko abaturanyi ntacyo byabaga bibabwiye. Naretse ishuri ndi hafi gukora tronc-commun kugeza ubwo mushiki wanjye wankurikiraga nagiye kubona mbona aramfashe mu mashuri kandi muruta cyane. Data nirirwaga muvumira ku gahera gusa umunsi yagarutseho mu rugo hahise haba impinduka kuko yari yaragiye amara icyo gihe cyose adutegurira uko tuzabaho. Yakundaga kumbwira ati:
“Mwana wanjye Gad umbabarire, natumye mumara iyi myaka yose mu icuraburindi gusa narindi kubategurira inzira y’umucyo muzabamo ubundi buzima musigaje. Nzajya mbitangira kandi sinzongera kubasiga ukundi.”
Nuko nababariye Data, nanjye nsubira kwiga gutyo gusa nkagira ipfunwe ryo kudatsinda mu ishuri. Nagezeho mfatwa nk’umurwayi wo mu mutwe ku ishuri kuko wasangaga nirirwa mu isomero gusa, nsoma ibitabo by’imitekereze cyangwa amateka kandi niga ishami ry’Imibare, Ubugenge ndetse n’Ubutabire. Nanjye nari niyizi ko ndi umuswa Imana yahezagiye gusoma vuba gusa nkabura amanota yibyo nakabaye mpemberwa. Ubu ubwo mpuye n’iri sanganya nibwo nanjye ndi kwibaza niba arinjye nkiyoberwa. Ni nkaho mfite uburambe mu bintu kandi ndi umutangizi. Rero niba washidikanyaga ku byo mvuga n’uburyo nkoramo ibintu, ndakeka iyo ari yo mvano.”
Liliane – “Cyakora urakoze! Uri mukuru pe, numvise impamvu ukora ibintu byawe mu buryo butangaje kandi ndahamya ko uzagera ku cyo ushaka… rero Gad jyewe ngiye mu kigo kuko niho mba, ubwo ukomeze guturiza hano wiyumvemo ikaze. Uze kujya kwanura imyenda yawe.”
Superstar yitegereje uwo mukobwa yumva abuze icyo amubwira ni uko Liliane agihaguruka Superstar amufata ukuboko, Liliane na we arahindukira ni uko Superstar abura icyo amubwira ahita amurekura Liliane arikomereza.
Uwo munsi Superstar yahise aryama araruhuka umunaniro w’iminsi yose y’ibizazane. Yararyamye ku buryo na Jovin yaje kumureba ku mugoroba ngo arye nuko yirinda kumukangura aramureka ngo aruhuke. Byageze nka saa kumi za mu gitondo Superstar ari maso ari guhangayikishwa n’uburyo asigaranye iminsi 26 yo gushaka ibihumbi 300 cyangwa igikombe kikirenga. Yibazaga niba yashaka akazi gasuzuguritse akabona basi make make, gusa abona nta kintu kibaho cyaba kimuhaye amafaranga ibihumbi 300 mu minsi mike yari asigaranye uretse kuba yakwiba nubwo kubona aho wakwiba amafaranga angana atyo byari agatabwa.
Yahise yumva nta n’uburenganzira bwo kuryama afite nubwo atari azi mu by’ukuri icyo gukora. Siwe warose saa kumi n’ebyiri za mugitondo zigera ahita abyuka akubitamo ya myambaro ye iciriritse aba afashe nzira. Yagendaga atazi aho ari kujya nuko aza guhinguka ku igaraje ahahagarara akanya kugeza ubwo abakoramo batangiye kumwibazaho. Hahise haza umugabo amubaza niba ari umukanishi ni uko Superstar amubwira ko ntacyo azi mu gukanika imodoka. Ubwo uwo mugabo yahise amusaba kuva aho, Superstar aringinga asaba kuba umwiga ndetse n’umupagasi gusa birabyanga.
Superstar – “Rwose nyakubahwa ndakwingize reka basi mbe umupagasi wo hasi hafi kuba imbwa ariko ndebe ko naba uw’umumaro wakoreye na Magana atanu uyu munsi.”
Gutsimbarara byatumye bamwemera gukora gusa bamubwira ko atazagaruka nubwo yari yakoranye umuhate uwo munsi. Yatashye yabaye akavuribundi kuko nta n’isarubeti bari bamuhaye! Gusa uwo munsi yakoreye ibihumbi 4 ndetse n’igihumbi cy’umukiliya waho yamwihereye nkagashimwe. Yahise yibuka kubika amafaranga niyo yaba make gusa akazaba ayumumaro nubwo se yaba yarafunzwe.
Superstar yaratangiye kwitakariza icyizere, akumva atangiye guteganyiriza ubuzima bwa bene se.
Uwo munsi yatashye ameze nk’umusinzi kubera inzara yo kubwirirwa, ndetse ameze nk’umusazi kubera kwirirwa avuvuza imyenda ye, ariko ibyo ntacyo byari bimubwiye kuko haguma ubuzima. Yageze mu rugo asanga Liliane arahari, Liliane na we mu kwitegereza Superstar umuri iruhande yumva imbamutima ziri kuzamuka, aba ahobeye Superstar mu rwego rwo kumuhumuriza.
“Erega ndakomeye, kandi nabikora. Cyane rwose nta bwo nzi inzira bizanyuramo gusa icyo nzi ni kimwe. Icyonzi ni uko Imana aho iri mu ijuru n’Abamalayika bayo, bandebana amaso y’imbabazi bigatuma bakomeza kunkorogera urwabya rw’uzuyemo umuvinyo. Lili icyo ntazi ni kimwe”, ibyo Superstar yabivuganaga agahinda yibutse ubuzima yasizemo bene se ndetse n’uburyo Se ari gutesekera mu gihome hejuru y’amafaranga yarihiye abana be ngo bige.
Liliane yahise amubwira ati:
“Humura Gad njyewe ndabyizeye uzabikora. Ahubwo se icyo kintu utazi ni iki?”
Superstar – “Icyo ntazi ni uko wenda naba niteguye gusoma kuri uwo muvinyo ndimo nkorogerwa n’isumba byose. Ese ushaka kumenya uwo muvinyo uwo ari wo?”
Liliane yahise amurekura ni uko amutega amatwi amuhanze amaso arangije yikiriza azamura umutwe. Superstar yahise akomeza agira ati:
“Lili uwo muvinyo ni wowe!”
Superstar yitegereje ku ntebe yari iraho abona agasakoshi ka Liliane gateretse hirya gusa gafunguye ni uko mu kureba neza abonamo inoti nyinshi zizingazinze ziriho sitopa ku buryo amaso yahise amera nk’ari kubonekerwa. Ibitekerezo byatangiye kumubana ishyamba, ni uko ibyunzwe na byo bimubana inyanja.
Ibaze: Superstar ntiyaba agiye gushyikirizwa izo noti?
NTUGACIKWE NA EPISODE 11
Yanditswe na NIYONZIMA Eric – Rubay writer.
Yatunganijwe n’itsinda ry’ubwanditsi rya www.rubay.rw RUBAY (Rubay Stories).
A story powered by www.umuseke.rw
REBA YouTube Channel UMUSEKE TV video nziza nk’iyi. UKORA LIKE SHARE na COMMENT
UMUSEKE.RW

robotstxt: allowed

filter: keep


text:
Umunsi mpuzamahanga wahariwe kwita ku mwana w’umukobwa, wizihizwa tariki ya 11 Ukwakira buri mwaka, ukaba waratangiye kwizihizwa vuba aha mu mwaka wa 2012.
Kuri uyu munsi, abantu bibutswa kwita ku buringanire bw’umukobwa n’umuhungu mu nzego zitandukanye zirimo nk’uburezi, ubuzima,uburenganzira mu by’amategeko ndetse no kurinda umwana w’umukobwa ihohoterwa iryo ariryo ryose.
Mu Rwanda uyu munsi wizihizwa ku rwego rw’Igihugu no mu turere twose ukizihizwa.
Akarere ka Nyaruguru gafite abana b’ababakobwa bangana na 4% bagihura n’ikibazo cyo guterwa inda zitateguwe mu gihe ku rwego rw’igihugu abana baterwa inda zitateguwe bangana 9%.
Bamwe mu bakobwa baganiriye n’umunyamakuru bavuga ko” Ikibazo cyo guterwa inda zitateguwe kiriho ariko giterwa n’ubukene bw’imiryango imwe n’imwe ku buryo abana bayivukamo iyo batabwihanganiye bahura n’ababashukisha uduhendabana bakaba babatera inda zitateguwe,gusa bakavuga ko ku bijyanye n’uburenganzira bw’umumwana w’umukobwa basanga hari ikinini cyakozwe.”
Mu Karere ka Nyaruguru ku bufatanye n’abafatanyabikorwa nka Plan Internatinal ifatanije na Young Women’s Christian Association (YWCA-RWANDA),iyi mishinga yakemuye nyinshi mu nzitizi ku mwana w’umukobwa wo muri Nyaruguru.
Kuko abana b’ababkobwa yabafashije gukora ikitwa, ishuli ry’umukobwa rigamije kwigisha umwana, byinhsi ku bijyanye n’ubuzima bw’imyororokere, kwigisha abakobwa kwiyubakamo ikizere, kwigisha abakobwa kwizigamira, kubaha amatungo magufi, no kubashyiriraho icyumba cy’umukobwa ku bigo bigaho byose bigamije guteza imbere umukobwa.
Ndinawemufasha Providence umukozi ushinzwe guteza imbere uburenganzira bw’umwana w’umukobwa muri Plan International Rwanda –Nyaruguru,avuga ko mu bushakashatsi bakoze basanze hari umubare munini w’abana b’abakobwa bagihura n’ihohoterwa birimo: gutwita bakiri bato, gushyingirwa bakiri bato,kuva mu mashuli,gukoreshwa imirimo ivunanye,no kudafatwa kimwe na musaza we, gusa ngo mu myaka 5 bamaze bakorera mu Karere ka Nyaruguru ibi bibazo byagiye bigabanuka biturutse ku matsinda y’abana yagiye ashyirwaho yigishwa ibijyanye n’imyororokere nabo bakigisha abagenzi babo.
Ariko akanavuga ko urugendo rukiri rurerure kuko raporo zagiye zikorwa nk’iya Minisiteri y’ubuzima yakozwe muri 2016 igaragaza uko abana bari munsi y’imyaka 18 bagiye bayara yagaragaje ko mu Gihugu hose abana 17.444 babyariye mu mavuriro ya Leta, muri aba bana Akarere ka Nyaruguru kakaba kari gafitemo abangana na 4% mu gihe Akarere kazaga imbere kari gafitemo abana 9%.
Ku bw’uyu muyobozi bakaba bifuza ko iyi 4% yavaho,akanasaba ko abatera abana b’abakobwa inda zitateguwe bajya bakurikiranwa bagahanwa.
Umuyobozi w’Akarere ka Nyaruguru Habitegeko François aganira n’umunyamakuru yagize ati:” Turasaba ubufatanye hagati y’ababyeyi n’ubuyobozi mu kurushaho kubahiriza uburenganzira bw’umwana. Umunyarwanda yaravuze ngo: ukurusha umugore akurusha urugo. Niba dushaka kuzagira umuryango muzima rero tugomba kubahiriza uburenganzira bw’umwana w’umukobwa akiri muto. Ibibazo byagaragajwe dufatanije n’inzego zitandukanye tuzabikemura ariko umwana w’umukobwa akurire mu mibereho myiza.”
Mu Rwanda ubushakashatsi bujyanye n’ubucucike ku buzima bwakozwe muri 2015 bwagaragazaga ko abana bari munsi y’imyaka 15 bagiye babyara banganaga na 666, abafite 15 banganaga na 559 abafite 16 banganaga na 518 abafite 17 banganaga na 557.
Urubuga Wikipedia, rugaragaza ko nibura miriyoni 62 z’abakobwa mu Isi nzima, batazi aho umuryango w’ishuri uherereye, n’abigeze kurikandagiramo ntibasubiyeyo, bitewe no kubuzwa n’ababyeyi cyangwa ababarera.
Mu Isi yose, abana b’abakobwa kuva ku micuko kugera ku bangavu bose babarirwa hagati y’imyaka itanu na 14, bamara amasaha arenga miriyoni 160 bakora akazi ko mu rugo, bakaba baruta abahungu bagakora bo muri icyo kigero.
Mu Isi yose umukobwa umwe muri bane usanga yarashatse kandi atarageza ku myaka 18, akenshi bitewe no gutwara inda itateganijwe cg gushyingirwa ku gahato. Igitekerezo cyo gushyiraho uyu munsi cyadukanywe n’umuryango mpuzamahanga wita ku burenganzira bw’umwana ariwo Plan Interantional, maze baterwa ingabo mu bitugu n’impirimbanyi z’uburenganzira bw’umwana hamwe n’umuryango w’abibumbye. Insanganyamatsiko y’uyu mwaka ikababa yagiraga iti:”Twubake U Rwanda twifuza twita ku burere bw’umwana mu muryango.”
Emmanuel Rukundo


text:
Martine, Umukinnyi n’umutoza w’abana mu kinamico
Umulisa Martine ni umuhanzikazi, umukinnyi ndetse akaba n’umutoza w’amakinamico. Ahagarariye umuryango witwa Kaami ufasha abana mu gukuza ubuhanzi bwabo kugira ngo bazabashe ku bukoresha neza mu minsi iri mbere. Uyu muryango washinzwe n’abantu bagera ku munani bose bari bahuje ibitekerezo mu bijyanye no kwagura ubuhanzi bw’abana.
Martine yakunze ibijyanye n’ubuhanzi akiri muto kuko yagiye abikura mu buzima yabayemo. Yagize amhirwe y’uko nyina umubyara yabikundaga cyane akaba ndetse yari n’umuhanga cyane mu kuvuza umwirongi. Nkuko Martine abivuga, yakundaga kubacurangira maze bo bakaririmba. Ibi bikaba byarabaye isoko yo gukunda ubuhanzi we n’abavandimwe be.
Nanone, yakunze kwitabira amarushanwa y’ikinamico, imivugo ndetse n’ubundi buhanzi butandukanye ku ishuri. Aha yakundaga gukina amakinamico ndetse agahimba n’imivugo ku buryo yagaragazaga ubuhanga muri byo.
Kimwe n’abavandimwe be bagiye bakuza impano zitandukanye zirimo kuririmba, kubyina, gukina amakinamico ndetse n’ibindi kubera ukuntu bari babayeho mu rugo. Ikindi ni uko bari bageze aho gutunga umukozi wo mu rugo ufite impano mu buhanzi. Mu by’ukuri, ubuhanzi bwabo bwitaweho kuva bakiri bato.
Agiye muri Kaminuza y’u Rwanda, nibwo yaje kujya mu itsinda ry’ubuhanzi ryitwaga “les stars du théâtres” akaba ari nabwo ryari rivutse. Iri tsinda ryavutse nyuma y’igitekerezo cy’abanyeshuri bakunda ubuhanzi bishyize hamwe bahuriye mu ngando. Ubusanzwe, abanyeshuri bazaga kwiga muri kaminuza bwa mbere bagiraga umwanya wo kwakirwa. Igitangaje ni uko bo baje kwigaragaza mbere y’uko bakirwa kuko bakinnye ikinamico nziza cyane yitwa “le nouveau patron.” Iyi kinamico yatumye bamenyekana.
Mu kurangiza amasomo ye, yagiye akora amahugurwa menshi yaje gukorera imiryango y’ubuhanzi itandukanye irimo Urunana Development Communication na Ishyo Arts Centre. Nanone, yaje gukorana na Centre Universitaire des Arts. Aha hose yagiye ahakora inshingano zitandukanye nk’umwarimu, umutoza n’ibindi.
Akorera muri Centre Universitaire des Arts ngo nibwo yaje kuvumbura ko afite indi mpano yo gukunda abana. Rero, ibi nibyo byamuhaye kumenya icyerekezo anyuramo nyuma y’amasomo. Yaje guhitamo kuba umuhanzi kugeza n’ubu.
- martine ari gukina
Umuryango Kaami ayoboye ufasha abana mu ngeri zitandukanye z’ubuhanzi zirimo ikinamico, muzika, sinema n’ibindi. By’umwihariko bamaze igihe bakorana n’ibigo birera abana bafite ibibazo bitandukanye. Usanga harimo abana bavuye mu muhanda, abafite ibibazo byo mutwe n’ibindi. Iyi gahunda ikaba yaratangiye muri 2013 ndetse akaba ari nabwo Kaami yatangiye gukora.
- Abagize umuryango Kaami, Martine abereye umuyobozi
Umwaka ushize uwo umuryango akuriye , Kaami, wabonye igihembo gihwanye n’amadorali 25,000 agihawe na Tigo cyo kubafasha gushyira mu bikorwa gahunda zijyanye no kwagura impano zabo. Icyo gihe kandi Martine yabaye change leader 2014 w’iyo gahunda. Muri kaami bakaba barahise batangira gukorana n’abana bahoze baba mu muhanda mu gukina ubuzima bwabo mu kinamico bikaba bibafasha mu gukira ibikomere byo mu mutima, kwidagadura no kwereka sosiyete uburyo bakwita ku bana kurushaho.
Uyu muhanzikazi yatangaje byinshi kubijyanye n’ubuhanzi mu Rwanda. Martine yavuze ko mu Rwanda ubuhanzi buhari ariko budahabwa agaciro bukwiriye. Usanga hari impano z’abana zipfukiranwa n’ababyeyi. Bityo bigatuma zitagaragara. Kenshi, usanga ahubwo abantu bakunda ibihangano cyane ariko ntibagaragaze ubushake bwo kubishyigikira ngo bigire agaciro dore ko bigira akamaro mu kwidagadura.
Asoza, yatanze inama y’uko ubuhanzi bwakwitabwaho cyane mu bana, hakitabwa ku mpano bagaragaza kugira ngo uru rwego rukure bityo tugire abahanzi bakomeye. Nanone, yongeye kwibutsa akamaro k’ubuhanzi karimo kongera ibyishimo, kuruhuka ndetse no kubaka igihugu.
Ukeneye Martine wamuhamagara kuri 0788774277, email : umaritine@gmail.com
- Abana bari gutozwa gukina ininamico
- Martine ari gutoza umwana
- Martine ari gusubirishamo abana ibyo bari buvuge
- Martine ari gutegura umwana ugiye gukina
Ikiganiro yagiranye na Astrida


text:
Gatsibo: Amatsinda y’abana yatanze umusaruro
Yanditswe na MUKAGAHIZI ROSE
Mukagasana Naomy, ushinzwe uburinganire n’iterambere ry’umuryango mu karere ka Gatsibo avuga ko amatsinda y’abana yatanze umusaro ufatika mu bijyanye n’imibereho myiza y’abana, umubare w’abana bata ishuri uragabanuka.
Ni mu gihe bamwe mu bana baba mu matsinda y’abana na bo bivugira ko kuba mu matsinda y’abana bifite umumaro ukomeye kuko byatumye babasha gutinyuka ndetse bakaba igisubizo cy’abandi bana babasanga igihe hari bamwe muri bo bataye amashuri.
Muhorakeye Scovia, umwe mu bana uhagarariye amatsinda y’abana mu murenge wa Kiramuruzi avuga ko babitewemo inkunga n’umuryango wita ku burenganzira bw’abana mu Rwanda babashije kwibumbira muri ‘club’ z’abana, babasha gufasha bagenzi babo bugarijwe n’ibibazo bitandukanye bibangamiye uburenganzira bw’umwana, bakabakorera ubuvugizi.
Yagize ati: “Kuba mu matsinda y’abana byadufashije kugira ubumenyi mu buryo twabasha gufasha abandi bana, ukuntu twabasha gufashanya hagati yacu, haba hari abana bataye amashuri tukabasha kubegera, tukabaganiriza kandi kugeza ubu byatanze umusaruro.”
Yishimira uburyo kuri ubu abana benshi bavuye mu mihanda no mu buzererezi, abandi bakaba barabashije kubegera bakabasubiza mu ishuri.
Bizimana Eric, umwe mu bana uba mu matsinda y’abana mu murenge wa Kiziguro, avuga ko amatsinda y’abana yamufashije kubona ababyeyi bamurera, ndetse ngo byamufashije gutinyuka gukina amakinamico no kubasha kuvugira mu ruhame.
Mukantaganda Naomy, Perezidante wo mu itsinda ry’abana ryo mu murenge wa Kiziguro, na we avuga ko kuba mu matsinda y’abana byababereye igisubizo.
Yagize ati “Muri Club yacu friends of children twaje kungukamo abanyamuryango 2 bavuye iwabo bakora ibintu by’ubugeni bigiye ku babyeyi babo birimo kuboha ibikoresho byo gutaka mu nzu, gukora ibikomo n’ibindi hanyuma baradusanga, barabitwigisha. Kugeza ubu bitwinjiriza amafaranga. Buri cyumweru iyo twahuye dutanga igiceri cya 50, icyo giceri tuguramo ubudodo busanzwe, twabashije no kuguramo igikoresho twifashisha tuboha imitako.”
Akomeza avuga ko bajya bakora ubukangurambaga, batumiramo ababyeyi n’abayobozi, bakabamurikira ibikorwa byabo kandi ngo hari ubwo babatera inkunga.
Avuga ko kuri ubu bageze ku rwego rushimishije kuko babashije kwifunguriza konti yabo mu kigo k’imari iciriritse.
Yagize ati “Nk’ikintu cyo kwishimira twakuye muri ibi dukora dufite abana 5 bari barataye ishuri twagaruye, twiha inshingano zo kubabera ababyeyi nubwo natwe turi abana, tubarihira ishuri, tukabaha ibikoresho by’ishuri, amakayi, amakaramu n’amafaranga yo kurya ku ishuri ibihumbi 12 buri mwana. Kuri ubu, dufite urutonde twakoze rw’abana bakora akazi ko mu rugo duteganya kuba twafatanya n’ubuyobozi na bo tukabasubiza mu ishuri.”
Ku bijyanye no kugira ngo amafaranga yabo akomeze abe menshi ngo bashyizeho agasanduku, bagamije kuzageza igihe bagashinga koperative.
Abana bata ishuri bakajya gukora imirimo mu bishanga by’imiceri.
Ngo haba kandi ibirombe, na byo bibonekamo abana kandi ugasanga ababyeyi badashyiraho igitsure ngo bababuze iyo mirimo.
Hari na bamwe mu bana bava mu ishuri kubera ibibazo byo guterwa inda.
Mu gushaka igisubizo kuri ibi bibazo ngo ku bufatanye n’abana baba mu matsinda, Mukantaganda Naomy, umuyobozi wo muri ‘club’ z’abana bo mu murenge wa Kiziguro, avuga ko ikibazo cy’abana bata amashuri bajya kurinda imiceri no gukora mu birombe by’amabuye bagiye bakora ubuvugizi, bagenda muri buri murenge, basura n’ibyo birombe by’amabuye nyuma mu gukorana neza n’ubuyobozi bishimira ko bwabemereye ko bugiye kujya buhana umuntu wese waba ukoresha umwana mu muceri cyangwa se muri ibyo birombe.
Kuri ubu, abana bishimira ko izo ngamba zatumye ikibazo gikemuka kuko abayobozi b’amakoperative babujijwe gukoresha abana kandi ubirenzeho agahanwa.
Mu kiganiro n’Imvaho Nshya Mukagasana Naomy, ashinzwe uburinganire n’iterambere ry’umuryango mu karere ka Gatsibo yashimangiye ko amatsinda y’abana yatanze umusaruro.
Yagize ati “Ku bijyanye n’aya maclub y’abana dufashwamo n’abafatanyabikorwa batandukanye aya ma club afite akamaro gakomeye mu mirenge igera kuri 6 amaze kugeramo. Akamaro ka mbere abana baba mu maclub batinyura abandi bana, urabona umwana wagiye mu nama, wahuguwe n’abantu batandukanye nta hantu ahuriye n’umwana uva ku ishuri akajya iwabo, bo baratinyuka kandi bunguka ubumenyi, baba bazi kuyobora inama, kuganira n’abandi bana, kugira imyumvire ku bibazo by’igihugu, ibyo byose tubona ari umusaruro ukomeye.”
Avuga ko ‘amaclub’ y’abana yabaye igisubizo ku bana bataga ishuri kuko yatumye imibare y’abana bata ishuri igenda igabanuka.
Yasabye ababyeyi kureka abana babo bagasanga abandi mu ma club kuko, nk’uko abishimangira, ngo umwana watangiye kwiyumvisha uburemere bw’ibintu bishobora kwangiza umuco w’umwana atandukanye na wawundi ukigendera kuri gahunda y’umubyeyi gusa.
Asaba abana kwihesha agaciro, gukurikiza impanuro bahabwa n’ababaruta, bakabasha kumvira no kwiteza imbere kugira ngo bazagire ejo heza.


text:
Kuwa 6/12/2017
ISOMO RYA MBERE
Isomo ryo mu gitabo cy’Umuhanuzi Izayi (Iz 25, 6-10a)
Uwo munsi, 6Uhoraho azakorera amahanga yose umunsi mukuru kuri uyu musozi, abazimanire inyama z’ibinure, banywe divayi iryohereye, abahe inyama zoroshye na divayi imininnye neza. 7Azatanyagurira kuri uyu musozi umwenda wari ubambitse hejuru y’imiryango yose, n’igishura cyari cyoroshe amahanga yose. 8Azatsemba burundu icyitwa urupfu, Uhoraho Imana ahanagure amarira ku maso yose, avaneho ikimwaro cy’umuryango we mu gihugu cyose. Ibyo ni Uhoraho ubwe wabivuze. 9Uwo munsi bazavuga bati «Uhoraho ni we Mana yacu. Twaramwiringiye aratubohora, amizero yacu ari muri Uhoraho. Nitwishime, tunezerwe kuko aducungura. » 10aUhoraho agiye kuramburira ukuboko kwe kuri uyu musozi.
Iryo ni Ijambo ry’Imana
ZABURI (Zab 23 (22), 1-2a, 2b-3, 4, 5, 6)
Inyik/ Nyagasani, nzibera iruhande rwawe iminsi yose!
Uhoraho ni we mushumba wanjye,
Nta cyo nzabura!
Andagira mu rwuri rutoshye.
Anshora ku mariba y’amazi afutse,
Maze akankomeza umutima.
Anyobora inzira y’ubutungane,
Abigiriye kubahiriza izina rye.
N’aho nanyura mu manga yijimye,
Nta cyankura umutima kuko uba uri kumwe nanjye,
Inkoni yawe y’ubushumba intera ubugabo.
Imbere yanjye uhategura ameza,
Abanzi banjye bareba,
ukansiga amavuta mu mutwe,
inkongoro yanjye ukayisendereza.
Koko ineza n’urukundo byawe biramperekeza,
mu gihe cyose nzaba nkiriho.
Nanjye rero nzaza niturire mu Ngoro y’Uhoraho,
abe ari ho nibera iminsi yose.
IBANGONDIRIMBO RIBANZIRIZA IVANJILI
Alleluya Alleluya.
Nyagasani azaza gukiza umuryango we:
hahirwa abiteguye kumusanganira!
Alleluya.
IVANJILI
+ Amagambo yo mu Ivanjili ntagatifu uko yanditswe na Matayo (Mt 15, 29-37)
Muri icyo gihe, 29Yezu afata ku nkombe y’inyanja ya Galileya. Azamuka umusozi, nuko aricara. 30 Abantu benshi baramusanga bazanye abacumbagira, ibimuga, impumyi, ibiragi n’abandi benshi, babashyira imbere ye arabakiza. 31Nuko rubanda baratangara babonye ibiragi bivuga, ibimuga bikize, abacumbagira bagenda, impumyi zibona, maze basingiza Imana ya Israheli. 32Yezu ahamagara abigishwa be arababwira ati « Iyi mbaga nyifitiye impuhwe, kuko hashize iminsi itatu bankurikiye, kandi bakaba badafite ibyo barya. Kubohereza bashonje simbishaka ; hato batagwa mu nzira.» . 33Abigishwa baramubwira bati « Turakura he muri ubu butayu imigati ihagije abantu bangana batya ? » 34Yezu arabaza ati « Mufite imigati ingahe?» Baramusubiza bati «Irindwi n’udufi dukeya. » 35Nuko ategeka rubanda kwicara hasi. 36Hanyuma afata ya migati irindwi na ya mafi, ashimira Imana, arayimanyura, maze ayiha abigishwa be bayiha rubanda. 37Bose bararya barahaga. Nyuma bakoranya ibisate bisigaye, byuzura inkangara ndwi!
Iyo ni Ivanjili Ntagatifu


text:
Ninde wajya gushuka Umwami ahab agatera igeriadi imoriadi.
Kuwa 15 kamena 2014,njyanwa mu iyerekwa,mbona umuntu ntabashije kubona isura ye ngo mumenye neza,uwo mugabo yarahagaze muburasira-zuba bw’imisozi yigikundiro,mbona aritegeye maze arekura umwambi w’ingobe,uwo mwambi utamabagira ikirere cy’Urwagasabo ushakisha umwakagara aho aherereye,iryop yerekwa ryaje ahagana mu masaa mbiri na mirongo ine nitanu 8:45 z’ijoro.
Ubwo umwambi kugera mukirere warahatinze cyane urimo gushakisha icyerekezo cyaho umwakagara ahagaze,maze nerekwa ko,umwakagara aherereye IKUSI,mu majyepf y’uburasira-zuba,mbona umwambi urakomeje utambagiye ikirere ukomeza gushakisha aho wamukuru ariko usa naho utarafatisha ikirere cyaho ahagaze.
N’uko mbona Umwuka w’Uwiteka asohotse mu muryango w’ijuru,aramanutse aragenda ajya imbere yuwo mwambi,umwambi nawo ukurikira Mwuka wera maze baragenda mbona Umwuka wera yeretse wa mwambi aho Umwakagara Paul Kagame ahagaze,maze wa mwambi umuturuka murubavu rw’ibumoso umuhinguranya mucyiciro uhinguka murundi rubavu umwakagara asezera ku isi yabazima.
Igihe niki kandi kirageze ubanza nyakanga iza kumwanga ibintu ntibikiri byabindi,kuko kuwa 05 nyakanga niho Habyara yafashe ubutegetsi 1973,akuyeho Kayibanda.
Kuwa 04 Nyakanga 1994 niho umwakagara yafashe umujyi wa Kigali maze kuwa 19 Nyakanga 1994 ashinga leta ubutegetsi buba bugiye gutyo,nyakanga rero muburyo bw’Ubuhanuzi n’umubare wokuzura k’ubumana bisonuye ko,ahari iby’Imana yavuze bishobora gusohora mur’uku kwezi kuturi imbere.
Nyakanga niho Umwami Mutara wa lll Rudahigwa yatanze kuwa 24 muri 1959,nyakanga rero yabanyarwanda ni ukuyitodera igihugu cy’Urwanda gikozwe muburyo bw’ubuhanuzi niyompamvu abanyarwanda benshi birwa bigora bashakishiriza ahandi nkabandi bose bikabananira.
Musabwe kwitonda kuko ishyamba Atari ryeru,cyakora Uwiteka yite kubacu nibyacu kugirano nyuma y’ibi bihe tuzabashe guhagaragara tumuvuga tumukorera Uwiteka abane namwe kandi abagirire neza.
Amen.


text:
Umuzunguzayi ntashakwa mu mujyi wa Kigali
Abacuruza babunza ibintu bitandukanye mu mujyi wa Kigali bazwi ku izina ry’abazunguzayi, bakomeje kubera umuzigo umujyi wa Kigali.
Abazunguzayi, bakomeje kugaragara nk’ikibazo gikomereye umujyi wa Kigali mu bucuruzi bakora aho babungana ibintu bitandukanye byaba ibiribwa cyangwa ibyambarwa bashaka abaguzi.
Ikibazo cy’abazunguzayi ni kimwe mu bibazo byagiye byicarirwa kenshi n’abayobozi, bishakirwa igisubizo ariko bikarangira abitwa ko babonewe umuti bisanze bakiri ikibazo.
Ubuyobozi, bwashyize imbaraga mu gushaka uko aba bazunguzayi bavanwa mu muhanda, bababumbiye mu matsinda babashakira amafaranga, babashakiye aho bajya gukorera ngo bave mu muhanda ariko birangira aho badashakwa bahagarutse.
Ubuyobozi bw’umujyi wa Kigali, mu kiganiro bwagiranye n’itangazamakuru kuri uyu wa kabiri Taliki ya 24 Gicurasi 2016, butangaza ko abazunguzayi bakomeje guteza umwanda mu mujyi kandi ugomba guhora usa neza.
Uretse kuvugwaho kwanduza umujyi, abazunguzayi ngo ni bamwe mubateza akajagari mu mujyi wa Kigali.
Umujyi wa Kigali, uvuga ko ukora ibishoboka byose kugira ngo ushake uko aba bazunguzayi bava mu muhanda, nta mibare nyayo y’abakora ubu bucuruzi itangazwa, nta gihe ntarengwa umujyi wa Kigali utangaza ko waba wamaze guca abazunguzayi.
Uretse kubona ko abazunguzayi ari ikibazo, umujyi wa Kigali unasanga aba bazunguzayi batizwa umurindi na bamwe mu bacuruzi bemewe babaha ibintu.
Mu gihe umujyi wa Kigali utangaza ibyo gukura abazunguzayi mu mujyi, bo bavuga ko kuva mu muhanda bitazoroha ngo cyane ko ariho bakura amaramuko nubwo badasiba kuhahanganira n’ubuyobozi buba butabashaka muri ubu bucuruzi bwabo.
Intyoza.com


text:
Abantu bose bakunda gukora imibonano mpuzabitsina, nta kindi gituma babyifuza ni ukwishima kubamo. Ubundi impamvu imwe nyamukuru ku binyabuzima byose ni ukwiyongera k`ubwoko(la reproduction de l`espece).
Ukwishima kuva muri ibyo rero usanga gutuma hashobora kuvamo ingaruka nyishi : inda zitateganyijwe, Sida, indwara zandurira mu myanya ndangagitsina, kwangiza gahunda z`ubuzima wihaye mbere. Maze kubera uburyohe buvamo bamwe bibagirwa ko uwo babikoranye nta gahunda y`ubuzima bafitanye, bakibagirwa agakingirizo, bakibagirwa amashuri n`ibindi, uko kwishima kuba muri ibyo ni uko gukurura abantu kugirango babyare !
Mu mubiri wacu harimo umusemburo ufite akamaro kenshi, harimo no gukora ku bwonko ugatuma dusubira mu bya turyoheye harimo nko : kurya, kunywa, gutembera, gukora imibonano mpuza bitsina ndeste n`ibindi byinshi.
Kwishima no gutanga ibyishimo ni uburenganzira bwa buriwe se mu gihe cy`imibonano. Niyo mpamvu abantu babuze uko bakora imibonano, abatayikora cyangwa n`abafite ibibazo mu byerekeranye no kuyikora usanga bavuga ko bumva batari abagabo, cyangwa abagore buzuye banezerewe. Baba babuze ikintu gifite akamaro kuko usanga umuntu yirebera mu bandi nk`indorerwamo, uko utuma abantu bagukunda, uburyo abandi bagukunda.
Gukora imibonamo mpuzabitsina ukishima ni umwe mu miti (antidepresseur) ituma abantu batagira uguhungabana kujyanye no kwiheba (depression). Urugo rubanye neza mu bijyanye no gutera urubariro usanga no muzindi gahunda zabo bameze neza kandi bumvikana. Kwishima bituma umuntu abona isi ari nziza. Iyo nta kwishima kurimo yaba mu bintu byose usanga habaho kwa guhungabana kujyanye no kwiheba maze ugasanga umuntu atagishaka no kubaho.
Hari ibindi byishimo birenze ibisobanuro bibaho mu gihe cy`imibonano mpuzabitsina(orgasme), ibyo byo bituma habaho gutuza mu mubiri no mu mutwe kandi bigabanya guhangayika ku buryo bugaragara kuko iyo bibaye habaho kurekurwa kw`imisemburo ituma habaho gutuza.
image
Kwishima kwa babiri bituma umuntu yumva ntawundi nkawe ku isi, iyo ukunda uhinduka wawundi utuma mugenzi wawe mukundana yishima niyo mpamvu gukora imibonano mpuzabitsina irimo urukundo biba bitagamije gusa igitsina ahubwo ni ukuzamura umubano kuri abo baba bakundanye.
Kwishima bisesuye nabyo ntabwo biba byoroshye kuko umugore n`umugabo ntibateye kimwe yaba mu miterere no muri kamere. Usanga kudahuza muri gahunda,kutumva mugenzi wawe, kutumva no kutabona ibintu kimwe, ibyo byose usanga bituma kubana k`umugore n`umugabo bigomba gushakwa kandi uko kubishaka bigahoraho niyo mpamvu imibonano mpuza bitsina ari nk`isukari igomba gukoreshwa kugirango uwo mubano ugoranye w`umugore n`umugabo umere neza.
Kwishima bituma umuntu yumva yabaho ubuzira herezo, maze akaba nkaho akoze umubumbe we bwite ahora yumva yaturamo iteka. Iyo abakundana bumva urukundo bafitanye rwaramba batangira gukora gahunda bahuza, bakubaka,… bakubaka urugo bakabyara maze bagaheka. Ibyo bivuye ku kwishima baba bafatanyije.
Ikindi, ngo burya kwishima bitanga ubutumwa mu mubiri buvuga buti « ni byiza kuri wowe », urugero : ni byiza kurya iyo ushonje, ni byiza kunywa iyo ufite inyota, ni byiza kuruhuka iyo unaniwe, ni byiza gukora imibonano mpuza bitsina iyo ubyifuza… kwifuza ikintu usabwe n`umubiri maze ukakiwuha bituma urushaho kubaho mu mudendezo, bikongerera gutuza no kumva umeze neza muri wowe.
Dusoza twakwibibutsa ko imibonano mpuzabitsina yagenewe abashakanye gusa, bukaba ari na bumwe mu buryo bwanduriramo virusi itera SIDA, bityo rero urubyiruko rukwiye rutarageza igihe cyo gushaka ntirubyemere na gato. Abantu bakuze nabo bwakwiye kwirinda guca inyuma abo bashakanye.
Video Abakobwa Beza
Impamvu Ituma Habaho Kuryoherwa mu Mibonano Mpuzabitsina
Abantu bose bakunda gukora imibonano mpuzabitsina, nta kindi gituma babyifuza ni ukwishima kubamo. Ubundi impamvu imwe nyamukuru ku binyabuzima byose ni ukwiyongera k`ubwoko(la reproduction de l`espece).
Labels: imyororokere, urukundo


text:
Imibonano nsomagitsina ifite ibyago bike mu guherekenya agakoko ka VIH iyo tugereranyije n' icumita ryo mu gituba cyangwa mu nyo. Ariko agakoko gashobora kwinjira mu maraso gaciye ahari igisebe cyanga ubukomereke. Hari imibare mike yabantu banduye agakoko ka VIH binyuze mu munwa, ariko ntibisanzwe.
Ukeneye ibisonuro birambuye, reba ibi bikorana (Ihuza ku makuru mu cyongereza)
Ese nshobora kwandura mu gusoma ikigitsina?
Imibonano nsomagitsina ifite ibyago bike mu guherekenya agakoko ka VIH iyo tugereranyije n' icumita ryo mu gituba cyangwa mu nyo. Ariko agakoko gashobora kwinjira mu maraso gaciye ahari igisebe cyanga ubukomereke. Hari imibare mike yabantu banduye agakoko ka VIH binyuze mu munwa, ariko ntibisanzwe.


text:
Kandi tuzi yuko ku bakunda Imana byose bifataniriza hamwe kubazanira ibyiza, ari bo bahamagawe nk’uko yabigambiriye. Abaroma 8:28
Niyo bitagenze uko tubishaka haba hari impamvu ibyihishe inyuma kandi byose biva mu rukundo rw’ Imana kuko nta kibi idutekerezaho. Ku bakunda Imana byose ni amahoro, ndakwifuriza ko warushaho gukomeza kuryoherwa n’ urukundo rw’ Imana muri buri buzima bwose unyuramo kandi ukanaruhishurirwa uko ruri.
Ev. Patrick Ndamukunda
Reba hano n’iyi nyigisho: Niba ushaka kubaho ubuzima bunezeza Imana kora ibi bintu 2 buri munsi || Ev. Claudine


text:
Abakomeye ku mahame y’amadini ndetse n’Abakomeye k’umuco wa Kinyafurika, ntibavuga rumwe ku bijyanye no kwiyambaza Abatagatifu, ndetse no guterekera Abazimu, kuko bavuga ko Abazimu ari igeno ry’Imana naho Abatagatifu ari ibyo umuntu yihimbiye.
Kuva kera na kare mbere y’umwaduko w’Abazungu, bene Kanyarwanda basengaga Imana imwe ndetse bakira n’imihango yo guterekera no kubandwa ndetse wasangaga ari umuhango bakoranaga ukwemera gukomeye.
Nyuma y’aho umuzungu aziye, akazana ivanjiri ndetse akabumvisha ko basenga Imana, benshi batangiye kumuyoboka, ibintu bamwe batemeranyagaho nawe ariko birangira bigiye mu mitwe ya benshi kuko byageze naho Umwami wari uriho abatizwa, bihita biba nk’ihame muri rubanda kubatizwa batisimu yiswe iy’abazungu cyane ko ngo umwera uturutse ibukuru ukwira hose.
Gusa kugeza magingo aya hari Abakomeye k’umuco nyarwanda batemeranya n’Abakomeye ku mahame y’idini cyangwa se itorero, kuko bemeza ko n’ubundi ibi bikorwa byo kwiyambaza Abatagatifu ntaho bitaniye no guterekera cyane ko nta muntu ugira undi Umutagatifu.
Mu kiganiro Umuvuzi Gakondo Rutangarwamaboko yagiranye n’ikinyamakuru Isezerano.com, yavuze ko mbere ya byose, umuco w’Abanyafurika ariwo wibwe, kandi ko Umuntu wa mbere wabayeho ari umunyafurika akaba yarakomokaga mu gihugu cya Tanzania. Avuga ko kuri we Abatagatifu aho batandukanira n’Abazimu ari uko Abazimu baba ari igeno ry’Imana, naho Abatagatifu babagirwa n’abandi bantu bagenzi babo.
Ati” Abatagatifu ni Abantu baba barapfuye bakaba abazimu, ariko kubera Abazungu badushyize mu mutwe ko ibyabo aribyo byiza kandi nabyo barabyibye iwacu, bigatuma abantu bumva ko ari abantu beza kandi bakoreye Imana. Ibi byose babikomora mu muco wa Kinyafurika, kandi nta na kimwe uzabona cy’Abazungu kitakomotse muri Afurika.”
Akomeza avuga ko hari byinshi mu bitabo biba byaranditswe, bigaruka ku mateka ya Afurika n’uburyo Abazungu bagiye bigarurira umuco wabo bakawuhinduramo uwabo, bagira ngo bababuze gutekereza, ari naho haturutse Yezu Kristu kandi atarigeze Abaho.
Ati” Ubundi uwo Yezu Kirisitu ntawigeze abaho, ahubwo ni Umwana w’ikinege w’Imana witwa Rubogo Mutabazi, waje gucungura Abantu akicwa ndetse akazuka k’umunsi wa gatatu, akajyanwa murabyo. Uwo Rubogo rero ariwe Abazungu bise kirisitu, niwe urwanirira u Rwanda, iyo hari amaraso y’umunyarwanda amanekeye kubundi butaka bw’ikindi gihugu, aba umuvumo kuri bo.”
Umuvuzi Rutangarwamaboko avuga ko iyo biza kuba atari ibihimbano byazanywe n’Abazungu, Musenyeri Alexis Kagame na Bigirumwami Aloys baba ataranditse Ibitabo bigaruka ku mateka ya Kinyafurika, n’uburyo umuco wayo wibwe n’Abazungu. Ati” Nonese Bigirumwami Aloys na Alexis Kagame ntibari Abasenyeri? Kuko babibashyizemo batabishaka rero niyo mpamvu bagiye bandika ku mateka, hari igitabo kirimo amateka avuga ko Umuzimu ari umuntu muzima uva ibuzima akajya ibuzimu cyanditswe na Bigirumwami Alyos.”
Yavuze ko abantu bakwiye guhonoka, bakagaruka ku muco wabo, aho gukomeza kwizera ibya kizungu kandi byarakomowe muri Afurika nubundi. Avuze ko byinshi ku mateka ushobora kubisanga kuri google, ugendeye ku bitabo byanditswe nawe, cyangwa mu byanditswe n’Abandi bisobanura Amateka y’Abazimu, kubandwa no guterekera.
Ibi kandi bigarukwaho na Munyetorero, umwe mubakomeye k’umuco Nyarwanda akaba n’umwe mu bigeze gukomera ku mahame ya gikirisitu, mu kiganiro yagiranye na Isezerano.com yagize ati” reka mbaze ngorore gato kuri iri nyito twazaniwe yiswe ” iyobokamana”.Nta muntu uyoboka Imana kuko ari yo Rurema, ni yo mbaraga ,ni yo Mwimerere ,umuntu aba muri yo ( yabyanga ,yabyemera) ,na yo iri muri we. Nta muntu rero wayirusha intege ngo arayiyoboka .Aha naho abanyedini bahubatse indiri y’amarangamutima ,n’ukwemera, kandi Abazimu n’Abatagatifu nta tandukaniro riri hagati yabo.”
Munyetorero akomeza asobanura Impamvu Abantu bagishikamye ku mahame y’idini, avuga ko biterwa no kudasobanukirwa ndetse no kutamenya.
Ati”Impamvu yabyo ni ukudasobanukirwa ,no kwiyambura cyangwa kwamburwa agaciro, bibyara gutakara cyangwa kwitakaza. Ariko njye ,uwiyambaza abazimu be simufata nk’inkozi yibibi cyangwa nk’ukorera Satani kuko nzi icyo bisobanura .Ababifata kuriya ni ukubera kutamenya kuko umuntu yiyambaza uwo azi ,uwo bafitanye isano.Kwiyambaza Marie cyangwa Jean ni ukwitakaza gukomeye kuko nta murage aba yaransigiye ahubwo nawusigiwe n’ababyeyi,abavandimwe n inshuti.”
Ibi uyu munyetorero avuga, abishingira ku mateka y’ibyo yasomye nibyo azi mu muco Nyarwanda agira ati” Ikindi kandi iyo urebye guhera tariki ya 28/10/1946 Abanyarwanda benshi barundumukiye mu kwemera kutagira ukumenya kuberako umwami yari amaze gufatwa bugwate bamubatiriza i Nyanza.Umwera uturutse ibukuru…Ingaruka zabyo turazikoreye.”
Kuruhande rwe abona ko na Shitani itabaho, ko ahubwo ari iterabwoba ryazanywe n’Abazungu bakarishyira mu banyafrika bajya no kuyerekana bakayerekana bayigize umukara cyangwa ikintu kirabura, bashaka kuyigereranya n’Umwirabura. Avuga ko Abatagatifu atabavugaho kuko nabo ari Abantu bazima baba baravuye mubuzima bakajya mu buzimu, bityo bakaba Abazimu. Ati” Ijambo Abatagatifu ni.iritirano riri mu rurimi rw’ikiswahili aho bavuga “Mtakatifu” bishatse kuvuga Uwera mu rurimi rw’ikinyarwanda.”
Abakomeye k’umuco bavuga ko uwa Afurika wibwe n’Abazungu.
” Kandi ikindi umuco w”Abirabura ni wo wabayeho mbere y indi yose ku isi. Ahubwo bagiye bawibamo ibintu byinshi bakagenda bagahinduramo utuntu tumwe na tumwe bakawugarura wahinduye isura bakabyita ibyabo .Ariko iyo witegereje neza ni iby’Abirabura bibye bakabyiyitirira. Gusa nanone nishimira ko atari ibihugu byose byayobotse iyo nzira, kuko hari ibigikomeye ku muco nubwo ari bike.”
“Nusoma neza amateka yabyo ,ugasesengura uzasanga intwaro bakoresheje ya mbere ari ukwiga ” umwirabura” mu miterere ye yose ,bamaze kumumenya bacuze uburyo bwo kumwinjirira bahereye ku byo bamubonyeho .Ubwo buryo nta bundi ni ” iterabwoba.”
Icyo bamubonyeho ni uko umwirabura ,muri rusange , ari umuntu mwiza kandi ateye nk’umwana.Ubwo bwana bwe bwarabafashije n ubwo bugwa neza bwe bwarabafashije kugira ngo bimure inkingi z’umuco we bazisimbuze izabo.”
Urugero: Uyu mwongereza ageza ijambo ku nteko ishingamategeko y’Ubwongereza yaragize ati” Natembereye Afurika,sinabona abasabiriza n’abajura, nabonye abantu bafite indagagaciro. ndatekereza ko tudashobora kubigarurira tutangije / tutarimbuye urutirigongo rwabo arirwo indagagaciro n’umurage w’umuco wabo.
Kubera iyo mpamvu,ndasaba ko gahunda y’uburere na ndangamuco yabo yasimbuzwa, ndetse abo banyafurika bagatekerezako ibivuye hanze by’umwihariko mu bwongereza ari byo byiza kurusha ibyabo bemera,bakitakariza icyizere n’umuco wabo bagahinduka uko dushakako baba aribyo guhora buri gihe bari mu nsi yacu, ushaka gusobanukirwa byinshi cyane wasoma igitabo cyitwa “INGANJI KARINGA” cyanditswe na Musenyeri Alexis Kagame.”
Ahamya adashidikanya ko Ibikorwa n’abanyamadini n’amatorero biyambaza Abatagatifu cyangwa se Abera, ko ntaho bitaniye no guterekera Abazimu no kubandwa cyane ko ari umurage wa bene Kanyarwanda.
Abakomeye ku mahamye y’idini n’amatorero ntibabyemera.
Ibi bivugwa na Munyetorero Abanyamadini babihakana bivuye Inyuma, bagaragaza ko Abazimu ari Abantu baba baravuye mu buzima ariko bakajya baza gutera ubwoba abo basize bo mu niryango yabo ariko Abatagatifu bo bakaba bari iruhande rw’Imana Data bayiramya bayisingiza.
Umwe mu bitegura kwiyegurira Imana(Fratiri) yagize ati” Imyemerere yabakurambere cg indi yo mu yindi mico itandukanye ni uko ubuzima bwo ku isi bukomereza ahandi. Bityo hakabaho uburyo butandukanye bwo gukomeza ubuzima ariko bushyingiye ku buryo umuntu aba yarabeyeho ubuzima bwo ku isi.
Uwari umuntu ugizwe n’umubiri na Roho, iyo atabarutse kuko atazima abaho nk’umuzimu. Umuzimu si umurambo. Umuzimu reka tubigereranye na Roho y’uwariwe wese upfuye. Gusa byabaga ngombwa ko uyu muntu iyo yabaga yarapfuye atishimye yaterekerwaga. Naho Abatagatifu bo baba barapfuye nta cyaha ndetse nta n’icyasha bafite bityo bagahabwa umwanya Imbere y’Imana kandi bagasabira twe abasigaye ku isi kugira ngo natwe tuzahabwe umwanya iruhande rw’Imana.”
Pasitori mu itorero rya ADEPR nawe yagize ati” Itandukaniro rirahari, Abazimu mu mvugo ya kimuntu:ni imyuka y’abantu bapfuye,ariko mu mvugo ya Bible siko bimeze kuko imyuka y’abapfuye nta bubasha ifite bwo kugaruka mu Bantu ngo igire icyo ikora.
*1.umubwiriza 9:5,10 [5]Abazima bazi ko bazapfa, ariko abapfuye bo nta cyo bakizi kandi nta ngororano bakizeye, kuko batacyibukwa. [10]Umurimo wawe wose werekejeho amaboko yawe uwukorane umwete, *kuko ikuzimu aho uzajya nta mirimo nta n’imigambi uzahabona, haba no kumenya cyangwa ubwenge. 2 Abakorinto 11:14 [14]Kandi ibyo si igitangaza, kuko na Satani ubwe yihindura nka marayika w’umucyo.
*ABAZIMU: IMYUKA Y’ABAPFUYE ARI ABANYABYAHA.
Abantu batwerera imbaraga imyuka y’abantu bapfuye ariko siko bimeze,ahubwo abadayimoni bishushanya ndetse bakaniyitirira abantu,kuko ubwo bushobozi Satani n’abadayimoni barabufite. Nkuko byanditswe mu Abanyefezi 6:12[12]Kuko tudakīrana n’abafite amaraso n’umubiri, ahubwo dukīrana n’abatware n’abafite ubushobozi n’abategeka iyi si y’umwijima, n’imyuka mibi y’ahantu ho mu ijuru.
*ABATAGATIFU: Abakiranutsi bapfuye(Aha ngaha bisaba kwitonda,keretse abo Bible ihamya yo ubwayo,abandi tuzabimenya ku munsi w’umuzuko/Rupture of the Church/No ku munsi w’urubanza/Final Judgement after Millennium Period)
Gusa nanone Abatagatifu ntawe basabira nta nicyo bakora bategereje umuzuko nkuko biri mu Heburayo 11:39-40[39]Abo bose nubwo bamaze guhamywa neza ku bwo kwizera kwabo, nyamara ntibahabwa ibyasezeranijwe.[40]kuko Imana yatugambiriye ikirushaho kuba cyiza, kugira ngo abo badatunganywa rwose tutari kumwe.
KWIYAMBAZA ABATAGATIFU CGA ABAZIMU BYOSE NI UBUYOBE
Ubundi Abazimu ntibabaho ahubwo habaho Abadayimoni. Abadayimoni ni abamarayika bigometse ku Mana ibacana na Satani. Yuda 1:6[6]N’abamarayika batarinze ubutware bwabo ahubwo bakareka ubuturo bwabo, ibarindira mu minyururu idashira no mu mwijima w’icuraburindi kugira ngo bacirwe ho iteka ku munsi ukomeye.
Abatagatifu, ni Abera bapfuye nkuko Bible ibihamya ariko ntibakwiriye kwiyambazwa kuko ni icyaha gikomeye. Matayo 4:10[10]Yesu aramubwira ati “Genda Satani, kuko handitswe ngo ‘Uramye Uwiteka Imana yawe, abe ari yo ukorera yonyine.’ ”
Kuba umuzimu si imvugo ya Bibiliya, ahubwo ni abantu babyibwira,ko niba umuntu apfuye adakizwa ajya ikuzimu,akaba umuzimu (oya) abapfuye badakijijwe imyuka yabo (Kuko umubiri urapfa hagasigara umwuka) irindirwa ikuzimu (itegereje gucirwaho iteka)ariko nta bushobozi ifite bwo kugaruka ku isi. Umutagatifu:uwapfuye yubaha Imana ,imyuka yabo irindiwe muri Paradise itegereje umuzuko w’Abera.
Ibitabo Rutangarwamaboko avuga ko byafasha Abantu Gusobanukirwa.
Ibitabo washaka:
-Imihango Imigenzo n’Imiziririzo mu Rwanda cya Musenyeri Bigirumwami
-Le Rwanda ancien cya De Lacger,
-La Royauté sacrée de l’qncien Rwanda cya Marcel d’Hertefelt na André Coupez,
-Les enfant d’Imana, Histoire sociale et cturelle du Rwanda ancien cya Jean Luc Galabert
-The Impact of ‘KIRAZIRA’ on Mental Health in Rwandan Culture. Ethno-psychiatric Approach cya Rutangarwamaboko
Umunyamakuru w’Isezerano.com , kuva mu 2020 . Yize Itangazamakuru n’itumanaho (Journalism and Communication ) muri Institut Catholique de Kabgayi .
Amaze imyaka 2 , mu mwuga w’itangazamakuru .


text:
Mu minsi ishize ku mbuga nkoranyambaga hatambutse amashusho y’umwana witwa Asifiwe w’imyaka itandatu gusa ufite impano ihambaye yo kuvuza ingoma. Nyuma yo kubona aya mashusho twashatse kumenya byinshi kuri uyu mwana ukiri muto ariko ufite impano ikomeye. Iwabo ni i Huye mu ntara y’Amajyepfo akaba umukirisitu wo muri Zion Temple.
Nyuma yo kumenya aya makuru Inyarwanda.com yafashe umuhanda yerekeza mu mujyi wa Huye iwabo w'uyu mwana, tumusanga aho asengera n'ababyeyi bityo dusaba ko twagirana nabo ikiganiro. Mu kiganiro twagiranye n'ababyeyi b’uyu mwana, umupasiteri muri Zion Temple Huye n’umwarimu umufasha kwiga birushijeho kuvuza ingoma bagaragaje ko Asifiwe iyi ari impano yatangiye kugaragaza afite imyaka itanu gusa y’amavuko.
Asifiwe umunyempano w'imyaka 6 ufite impano ikomeye mu kuvuza ingoma
Asifiwe yatangarije Inyarwanda.com ko afite imyaka itandatu ndetse yiga mu mwaka wa mbere w’amashuri abanza. Twaje kumenya ko kuvuza ingoma ari impano yakuranye. Ababyeyi be badutangarije ko iyi mpano yatangiye kuyigaragaza afite umwaka umwe gusa w’amavuko. Asifiwe agaragaza impano ikomeye cyane ko ari umuhanga mu kuvuza ingoma za kizungu ndetse n’iza Kinyarwanda.
Yaba ababyeyi b’uyu mwana, Pastor Rutwaza Rodrigue umubyeyi we mu buryo bw'Umwuka ndetse n’umwarimu umwigisha ingoma, bahamya ko impano uyu mwana agaragaza iramutse yongeweho ubumenyi akajya kwiga umuziki yakabya inzozi ze zo kuba umucuranzi kabuhariwe ku rwego mpuzamahanga.
REBA HANO IBY’URU RUGENDO TWAKOZE TUKAJYA GUSURA ASIFIWE UMWANA W’IMYAKA 6 W’UMUHANGA BIKOMEYE MU KUVUZA INGOMA


text:
>> Ababikira n'Abafurere
>> Ababikira b'Umwamikazi w'Inama Nziza
Ababikira bo mu Muryango w’Ababikira b’Umubyeyi ugira inama nziza ( Notre Dame du Bon Conseil) basezeranye burundu
Ku wa 08 Mutarama 2011 muri Katedrali ya Byumba, ababikira Mama Dativa NIRERE; Mama Claudine NYIRASAFALI; Mama Marie Rose UWIZEYE na Mama Eugénie MUKAMANA basezeranye burundu mu gitambo cya Misa cyayobowe n’Umushumba wa Diyosezi wa Byumba afatanyije n’Abasaserdoti cumi na barindwibaturutse Cyangugu, Nyundo na Byumba.
Mu nyigisho yagenewe uwo munsi udasanzwe kuri abo bihayimana, Umushumba wa Diyosezi ya Byumba yibukije amagambo ya Yohani Batista wagize ati: “Yezu ni We ugomba gukura naho nkaca bugufi”. Aya akaba ari amagambo akomeye ku basezeranye burundu kuko Nyagasani ni We bagomba kureka akaba ari We ugaragara, akaba ari We ukuzwa mu buzima bwabo bwa buri munsi no mu byo bakora byose.
Umushumba wa Diyosezi yagize ati: “aba basezerana burundu bumvise ijwi ry’Imana ribahamagarira gukuza Yezu none biyemeje gukurikira uwo Yezu ubuzima bwabo bwose no kumubera abahamya iteka no muri byose.”
Umushumba wa Diyosezi ati: “uwo Imana itoye akumva, akitaba, akumvira, imuha ingabire ngombwa zo kumufasha igihe imutumye mu bantu kugira ngo abafashe kumva ijwi ryayo no kuyumvira.” Yibukije ko ubutorwe twese duhamagariwe kandi dusangiye ari ukuba abatagatifu nk’Imana kandi tugomba guhora twibuka ko dufite uruhare ku butungane bw’Imana. Nituyemerere rero itugire intungane.
Guharanira ubutagatifu n’ubutungane rero bigendana nuko tubaho buri munsi. Tuba abatagatifu dutunganya neza ibyo dushinzwe kandi turushaho kureka Imana ikaba ariyo ituyobora mu migirire yacu. Musenyeri Serviliyani yashoje agira ati: “ubutumwa bw’aba bari ba Nyagasani ni ugufasha abantu kuba intungane no kwinjiza abantu mu bwami bw’Imana.” Imana iradushakaho ubufasha rero mu mugambi wayo wo gukiza abantu, nituyemerere idukoreshe.
Igitambo cya Misa gihumuje, ibirori byakomereje m’Urwunge rw’Amashuri rw’Umubyeyi ugira inama nziza, aho Uyobora umuryango w’Ababikira Mama Jeanine yavuze ko yishimiye kuva muri Canada kugira ngo yifatanye n’ababikira biyeguriye Imana burundu mu byishimo byo gushimira Rurema. Yibukije ko buri wese yahamagariwe kwishimira aho ari no gutera abandi ibyishimo no gufasha abandi kugira icyanga cy’ubuzima. Yashimiye kandi ababyeyi b’abiyeguriye Imana burundu kandi abasaba gukomeza kuba bugufi mu byishimo. Arangiza ijambo yagize kandi ati: “ndashimira Imana kubera Kiliziya yo mu Rwanda kuko ihitamo igihe cyose ubuzima.”
Byanditswe : 2016-02-25 10:33:33
Uwabitangaje : Diocese Byumba


text:
Ni abaturage batuye mu murenge wa Butare, mu Karere ka Rusizi ahazwi nk’Inyabitimbo, bavuga ko kuba batagira ingobyi y’ababyeyi ( ambulance) ari ikibazo kibahangayikishije.
Aba baturage bavuga ko ikikibazo gituma ababyeyi benshi bituma babyarira mu nzira abandi bagakuramo inda.
Umwe mu baganiriye na www.rwandadailynews.com yagize ati:” Twebwe dukeneye ambilansi kuko haba igihe bahamagaye imodoka ikagera hano itinze ababyeyi benshi bagakubita ibihwereye (abana bavutse bapfuye). Mbere igihe mbiransi yari i Nyabitimbo nta kibazo cyahabaga. Ariko ubu ijya kuva i Mibirizi itinze bigateza ibibazo. Bahora batubwira ngo izaza, izaza, ariko ntiturayibona.”
Mugenzi we nawe ati:” Kuri ubu ababyeyi babyarira mu ngo kuko babona ari ukuza kwarama hano iminsi kandi guhora bangemurira buri munsi birahenze. Ikiza ni uko badufasha tukaba tuyifitiye hano.”
Aba baturage bavuga ko ngo bagiye basezeranywa ko bazahabwa indi modoka itwara abarwayi (imbangukiragutabara) ariko ngo amaso ahera mu kirere.
Harerimana Frederic,umuyobozi w’akarere ka Rusizi avuga ko iki ikibazo bakizi,ndetse agatanga ikizere ko gikemuka vuba kuko ngo imbangukiragutabara aba baturage bahoranye yajyanywe mu igaraje kandi ko ubu iri mu isuzumwa.
Ati:”Icyo kibazo turakizi niyo mpamvu ambilanse twayivanyeyo tugirango ize isuzumwe. Iri hano hafi yo kuri CIMERWA niho iri gukorerwa, hari ibyo batari bashoboye gukora, ibiri kuganirwaho ni uburyo ki, indi garaji yaza kubikorera hano kugirango tubashe gutanga igisubizo kihuse kuri iki kibazo.”
Ubu buyobozi bw’akarere ka Rusizi ntabwo butangaza igihe iki kibazo cy’aba baturage kizakemukira, ahubwo muri iki gihe bari gukoresha imbangukiragutabara iturutse ku ku bitaro bya Mibirizi ikintu abaturage bagaragaza ko gikunze kubagiraho ingaruka kuko ibageraho itinze.
Ubusanzwe abaturage bakunze kumvikana bavuga ko barangaranwa n’abaganaga bikabaviramo kubura ubuzima bwabo cyangwa ubw’abana batwite.
Kuba aba baturage nabo batabona imbangukiragutabara vuba mu gihe bayikeneye, biri mubishora gutera kubura ubuzima bwa bamwe mu babyeyi nyamara mu gihe uRwanda rwihaye intego yo kugabanya umubare w’abana bapfa bavuka cyangwa se umubare w’ababyeyi bapfa babyara.
rukundo@rwandadailynews.com


text:
Muhanga:Abaturiye urugomero bavuga ko umuriro bahawe wabavanye mu bwigunge ariko udafite ingufu
Abatuye hafi y’urugomero rw’amashanyarazi mu Mudugudu wa Nyamasheke, Akagari ka Rwigerero, mu Murenge wa Mushishiro mu Karere ka Muhanga, bavuga ko umuriro bafite wabavanye mu bwigunge, ariko iyo bakije amatara arahumbaguza.
Aba baturage babwiye UMUSEKE ko bishimira kwegerezwa umuriro kuko kuva batura muri aka gace, batigeze babona umuriro. Bakavuga ko iyo bashakaga kujya gusudira ibyuma by’inzugi, gushesha imyumbati, kwiyogoshesha n’ibindi bakoreshaga ibirometero 2 kugirango bagere ahari amashanyarazi.
Nzambaza Florent wo mu Mudugudu wa Nyamasheke, yavuze ko byabaguye neza kuba barahawe amashanyarazi, kuko batakijya kure kuko ubu bawufite.
Yagize ati:”Gusa badufashe bawongere, kuko udahagije ndetse iyo twakije icyuma gisya amatara arahumbaguza”
Nsengiyaremye Emmanuel avuga ko kubona amashanyarazi byatumye n’amafaranga y’urugendo bakoreshaga agabanuka bakayazigamira ibindi bibafitiye akamaro.
Ati:”Twahembaga abamotari babijyanaga cyangwa babigarura babivanye ahari amashanyarazi, ababishinzwe badufashe bawongere ufite intege nkeya”
Bakifuza kandi ko umushinga wo kubegereza amazi meza wihutishwa kuko aho bavoma ari kure y’aho batuye.
Umuyobozi w’Akarere ka Muhanga Kayitare Jacqueline avuga ko kuba iki gikorwa remezo cyaregerejwe abaturage ari ikintu cy’ingenzi, akavuga ko urugamba barimo ari ukuyakwirakwiza mu duce twinshi tw’icyaro bitayagiraga.
Yagize ati:”Tugiye kuganira n’inzego zifite ibikorwaremezo mu nshingano barebe ikibazo uwo muriro ufite”
Kayitare yanavuze ko ibijyanye n’amazi imirimo yo kubaka umuyoboro uzayabagezaho kuri ubu uri hafi kuzura.
Uyu Muyobozi avuga ko uyu muyoroboro barimo kubaka uzaha amazi n’abatuye mu Murenge wa Nyarusange kuko abawutuye basanganywe amazi makeya.
Aba baturage bavuze ko bashimira Umukuru w’Igihugu Paul Kagame wasabye ko uru rugomero rwubakwa kugira ngo abadafite umuriro bawubone kandi bawubyaze umusaruro.
Urugomero rw’amashanyarazi ruherereye mu Murenge wa Mushishiro rufite ubushobozi bwo gutanga Megawatt zisaga 100.
REBA YouTube Channel UMUSEKE TV video nziza nk’iyi. UKORA LIKE SHARE na COMMENT


text:
ISHEMA RY’U RWANDA 2013-2018: HABAYE AH’ABAGABO. …
Gukora umurimo wa politiki ku ruhande rutavuga rumwe n’ubutegetsi bw’igitugu nk’ubwimitswe na FPR Inkotanyi ni ikintu kitoroshye ndetse n’ubu kigifatwa n’abatari bake nk’ubwiyahuzi. Iyi myemerere ya benshi mu Banyarwanda ifite inkomoko : Agatsiko-Sajya kimitse iterabwoba mu Banyarwanda, kabapfuka umunwa, kababuza kuvuga icyo batekereza n’ubigerageje agacibwa umutwe aka Rwisereka, cyangwa agafungwa aka Ingabire Victoire, Déo Mushayidi, Theoneste Niyitegeka n’abandi. Ku babashije gufata iy’ubuhungiro bo, FPR ibinyujije mu biro by’umushinjacyaha mukuru yakoze urutonde rw’abo ishinja ibyaha (ababikoze koko kimwe n’abo ibigerekaho batarabikoze) , ibashumuriza inkiko mpuzamahanga ngo zibahigishe uruhindu, bamburwa batyo uburenganzira bwabo bwo gukora politiki. Ng’uko uko ikibuga cya politiki nyarwanda cyabaye ubutayu, ugerageje kuvugira rubanda akabanza agahenengera mu mwobo, akiyita amazina atabaho ndetse akaba atakwerekana isura ye. Icyari gikenewe ni uguhindura iyi myumvire tugahangara Agatsiko-sajya izuba riva ,tukakabwiza ukuri ko tudatinya gupfa kuko no hakurya y’imva hari ubugingo.
Twari tuzi neza ko igikorwa dutangiye cyasabaga ubwitange, gushirika ubwoba no gusobanura tudategwa umurongo duhisemo gufata w’ubutaripfana. Hari hakenewe guhangana n’imyemerere y’ubwoba yokamye benshi, ndetse rimwe na rimwe twanyuzagamo hakazamo no gucyocyorana n’abadushotoraga. Nanone byari ngombwa kwishakamo ubutwari bwo kwitandukanya n’ibidusubiza inyuma harimo utunyungu tw’umuntu ku giti cye, impungenge z’abo duhuje imiryango, gukorera kuri « baranyica », n’isoni zo kubwiza ukuri abaturuta!
Mu masaha 72 yakurikiye ishingwa ry’ishyaka ISHEMA twakiriye ubutumwa bw’abantu 467 badusezeraho ngo aheza ni mu ijuru tuzahurirayo ! Batwemezaga ko tu ta mara ebyumweru bibiri Kagame ataduciye imitwe twese!
- Ese Ishyaka Ishema ry’u Rwanda hari igishya ryazanye mu rubuga rwa Opozisiyo nyarwanda ?
- Twazanye umuco wo kujya impaka zubaka (DÉBAT constructif) haba mu nyandiko cyangwa ku ma radiyo. Uwadutumiye ngo tuganire wese twaramwitabye cyakora hari benshi bakomeje kudutinya ndetse bakatwita abirasi n’abishongozi. Hari n’abo twasabye guhura tukaganira ariko baranangira.
- Twahaye agaciro gakomeye ihame ry’uko politiki nziza igomba gukorerwa mu Rwanda kandi ko abanyapolitiki bakorera mu buhungiro bakwiye gukora ibishoboka byose bagataha mu Rwanda gufatanya urugendo rw’impinduka na Rubanda.
- Twatsindagiye ko inzira y’amahoro ikwiye kwitabazwa mu gukemura ibibazo by’u Rwanda cyane cyane ko twabonye ingaruka mbi cyane intambara ya FPR Inkotanyi yatangiye taliki ya 1/10/1990 yakururiye u Rwanda.
- Twahamagariye ‘Nouvelle génération’ kwitabira ibikorwa bya politiki no kwirinda ko urubuga rukomeza kwiharirwa n’abafite ibiganza bijejeta amaraso y’Abanyarwanda.
- Twakanguriye Abanyarwanda kwemera no kugira iryabo ihame ry’uko nta wundi ubibabereyemo kandi ko ak’imuhana kaza imvura ihise bityo bakitegura guhagurukira mu majyaruguru , amajyepfo, uburengerazuba n’uburasirazuba bagasimbukana agatsiko-sajya kabahinduye Abagereerwa n’Inkomamashyi mu gihugu cyabo.
- Ese hari umuganda wihariye Ishyaka ISHEMA ryatanze ?
Ngo nyiramaso yerekwa bike,ibindi akibonera.
- Habonetse abasore n’inkumi batinyuka bakajya ku mugaragaro bakamagana badatinya ubutegetsi bw’agatsiko, ikintu cyari imbonekarimwe mbere.
- Ibi byatumye nà bake cyane bari barabitangiye mbere bagira imbaraga ntibacika intege ntibacogozwa n’ibizazane bahuraga nabyo
- Bityo rero, ubu nta wavuga ko ari umunyapolitiki nibura adatinyuka kwerekana ifoto ye ngo avuge ibyo yemera ahagaze ku maguru yombi.
Ubutaha tuzakomeza turebera hamwe aho Ishyaka ISHEMA rigeze rishyira mu bikorwa gahunda ryiyemeje.
Biracyaza…
Chaste GAHUNDE,
Umunyabanga Nshingwabikorwa,
Tel: 00 33 6 43 60 13 11


text:
Kera bajyaga bavuga ngo « umusore utihagazeho ntarongora inkumi. » Ubu ntibikiri ngombwa kwihaharika.Uko yaba ameze kose,ngo umusore w’iki gihe arakosha.Kubera ubwinshi bw’abagore n’abakobwa(58,6%),abasore n’abagabo basigaye bihagazeho bihagije.
Agahugu umuco akandi uwako.
Ngo abasore barahenda ni ukuri.Kubyara umukobwa ntibikiri ibyo kubara ingata(umubare w’inzoga)n’amagana y’inkwano bizinjira mu rugo.
Ahubwo ababyeyi bafite abakobwa barenze umwe,batangira kwibaza niba izo boroye zihagije.Bitaba ibyo umukobwa akaba ayifitiye ku mufuka cyangwa konti ye muri banki ikaba itubutse!
Igare ntiyarisiga
Mu duce tumwe,igare ni kimwe mu bishyingiranwa.Umugeni ntiyarisiga nk’uko ahandi batwara matola n’ibindi nk’ibyo ku mugaragaro.
Ibyo bikunze kuba mu duce tw’imirambi nka za Bugesera.Kuri bo ni nk’uko umunyeshuri,umuhinzi cyangwa undi mukozi wese yitwaza ibikoresho azakenera ku murimo we!
Isake ni igipimo
Ahandi na ho, cyane cyane muri Nyamasheke,isake n’umukwe ntibatana.Iyo sake ngo ni igipimo cy’uko uwo umusore mwiza batamugaye mu gihagararo.Mbese ni uburyo bwo kumwereka ko ahagaze bwuma nka Rusake!
Birasenya cyangwa birubaka?
Uko byamera kose ni ngombwa kwibaza niba uko kwihagararaho bisenya cyangwa byubaka.Hari abumva nta kibazo kirimo kuko ababyeyi basanzwe binigira abana babo(se sacrifier).
Abandi ngo ni ngombwa kubakira abana babo no kubashingira igiti.Ese ibyo byose bikorwa hakurikije ubushobozi cyangwa ababyeyi na bo bapfa kwihagararaho ngo badatera abakobwa babo kugumirwa?
By P.B


text:
Filime Nyarwanda ntiziragera ku rwego abenshi twifuza ugereranyije n’uko abenshi tuzigereranya n’iz’abanyamahanga dusanzwe tureba. Ese wowe ubona u Rwanda ruhagaze rute mu bijyanye na Filime…
Posts tagged as “rwanda”
Kugira ngo umuntu abeho, ni uko agomba kurya kandi akarya ifungu (mbese rifite intungamubiri zihagije) kugira ngo umubiri ukore neza. Nanone kandi kunywa amazi kuko…
Burya u Rwanda nturufatishe akaboko kamwe kuko rufite ama hotel n’ama lodge abakire benshi batabasha kwigondera bitewe n’uburyo ahenze.
Ubungubu kubona umuntu adafite telefone bijya gusa no kubona umuntu atambaye agapfukamunwa mu ruhame. Ntubone ari iza bose ubungubu, burya cyahoze ari igikoresho cy’abasirimu. Ubungubu…
Umuryango w’ibihugu bya Afurika y’iburasirazuba umaze igihe kitari gito. washinzwe mu mwaka wa 2000, ni ukuvuga ngo ubu wujuje imyaka 20 ubayeho. Uyu muryango watangiye…
Nyuma yo kubona ibimenyetso bigaragara ku bikarito igice cya mbere (1), ndagarutse n’igice cya 2 hariho ibindi bitandukanye ariko nabyo by’ingenzi ukwiye kumenya. Ibimenyetso kubimenya…
Reka rero uyu munsi turebe ibimenyetso dusanga ku bikarito bipfunyika ibicuruzwa n’icyo bisobanuye kugira ngo twitandukanye n’igihombo cyo kutamenya.
Buretse kuba u Rwanda ari kimwe mu bihugu bito ku mugabane wa Afurika ndetse no kuba ari igihugu kitagira aho gihurira n’amazi y’inyanja burya hari…


text:
Hashize imyaka irenga itatu hatashywe uyu mudugudu w’icyitegererezo watujwemo imiryango ijana.
Nyuma y’umwaka n’igice aba baturage bawutujwemo bavuga ko biogaz yabafashaga gucana yahise yangirika.
Bamwe mu baganiriye na Radio1 bayibwiye ko bagorwa no kubona ibyo gucana kuko babuze n’aho bakoreshereza iyi biogaz.
Umwe yagize ati “Ubu biogaz ntikora igishashi cyayo cyarapfumutse, ntabwo yaka kandi nta bufasha dufite bwo kuyikoresha n’iyo katse kaba ari gake ntabwo ucana ngo iteke.”
Undi yagize ati “Iyi biogaz ntabwo yaka neza, ntabwo wateka ibiryo ngo bishye cyereka gushyushya amazi. Turifuza ko bazidukorera cyangwa bakohereza abakanishi ku giciro cyiza tukazikoresha tutabaruhije.”
Umuyobozi ushinzwe Igenamigambi no gukurikirana ibikorwa muri Minisiteri y’Ubutetegetsi bw’Igihugu, Mulindwa Prosper, yatangaje ko igitera kwangirika kwa biogaz muri iyi midugudu ari ubumenyi buke bw’abayikoresha, yemeza ko iki kibazo kigiye gukurikiranwa bagafashwa.
Yagize ati “Za biogaz nazo hari aho zitagiye zikoreshwa ariko ugasanga bishingiye ku bumenyi buke. Ni ikibazo cy’ubumenyi tugomba gukomeza gukurikirana ikijyanye n’inka zidahagije hashobora gukora biogaz nke ariko zigakora neza.”
Umushinga wo gukoresha biogaz watangijwe mu 2006 nk’uburyo bwo gushaka ingufu zakoreshwa mu guteka mu bice by’icyaro, hifashishijwe amase y’inka.
Abadepite bagize Komisiyo Ishinzwe gukurikirana imikoreshereze y’Imari n’Umutungo by’Igihugu, PAC baherutse kugaragaza impungenge z’uko umushinga wo gukoresha ingufu za biogaz ushobora kudatanga umusaruro nyuma y’ibibazo byawubonetsemo bitarabonerwa ibisubizo, mu gihe washowemo amafaranga menshi witezweho kugirira akamaro abaturage.
Visi Perezida wa PAC, yavuze ko nta karere na kamwe katarimo ibibazo bya biogaz ku buryo bisa n’aho amafaranga yashowemo yabaye impfabusa nyamara Mininfra na Monaloc byari byiyemeje gukemura iki kibazo mu buryo burambye.
Raporo y’Ikigo cy’Igihugu cy’Ibarurishamibare (Statistical Year Book 2020) igaragaza ko ingo zikoresha gaz cyangwa biogaz nk’uburyo bw’ibanze bwo guteka ari 4,2%. Iri janisha ryavuye kuri 0,1% mu 2010/2011.
source : https://ift.tt/3ClC0xQ


text:
Ku cya 28 Gisanzwe, A, 15 Ukwakira 2017
Amasomo:
Isomo rya 1: Iz 25, 6-10a
Zab 22, 1-6
Isomo rya 2: Fil 4, 12-14.19-20
Ivanjili: Mt 22, 1-14 (cg. 1-10)
Kuri iki cyumweru Nyagasani Imana Data Ushoborabyose aratwibutsa ko yatumiye abantu bose gusangira na we ubuzima bw’iteka. Abatumiwe mu ikubitiro ariko, bariyangiye. No mu bo yahamagaye bavuye amayira yose, na bo habonetsemo abarangije baguye mu muriro utazima kuko nta mwambaro w’ubukwe bari biyambitse. Ibi bintu birakomeye.
Umwami uvugwa, ni Imana Data Ushoborabyose. Ubukwe ni ubwami bw’ijuru. Abo yatumye ni abahanuzi yohereje mu Bayahudi. Abo bayahudi bamaze kwanga ubutumire, Nyagasani yohereje Umwana we bamubamba ku musaraba maze ubunangizi bwabo buba burimonogoje. Icyakurikiyeho, ni ukohereza intumwa mu mahanga yose kuzana abanyamahanga n’abanyabyaha buzura icyumba cy’ubukwe. Barigishijwe baryoherwa n’Inkuru Nziza y’umukiro baricuza bemera Imana y’ukuri ya Isiraheli. Abantu bose bo mu moko yose ya buri hanga ubu bahuriye mu muryango mushya w’abana b’Imana, bacungujwe amaraso y’igiciro gikomeye cya Ntama wishwe ariko akazuka aronkera abe ubuzima bw’iteka. Uko bwije n’uko bukeye, Yezu Kirisitu akenura abo batumirwa bose. Ababwiriza uko bagomba kwifata mu nzu ye. Bamutega amatwi bakarangwa n’umutima ukeye wuzuye urukundo rwe. Uwo ni wo muhamagaro wabo. Bambitswe umwambaro wera de. Ni wo baserukana mu bukwe bw’Umwana w’Imana. Iyo bawuhindanyije bawuzuza ibizinga, bagasigara n’utuvurivundi. Bene abo rero bagera mu cyumba cy’ibirori bakabura icyicaro. Ni cyo bisobanuye ibijyanye na wa wundi Umwami yasanze yambaye ibicabari cyangwa ibicocero. Ngo yajugunywe hanze aho azaririra agahekenya amenyo ubuziraherezo.
Ivanjili tuyivanemo inama ikomeye. Uwo muntu winjiye mu cyumba cy’ubukwe ari akavurivundi, yananiwe no kwisobanura. Ngo umwami yamubajije impamvu yaje nta mwambaro w’ubukwe. Aho gusubiza ngo yarajunjamye. Buriya yagombaga gupfukama agasaba imbabazi akagirirwa ikigongwe agashyirwa aho asukurwa kurushaho. Uko twitabira ubutumire umwami wacu atugezaho, ni na ko tugomba kugenda tuvugana na we tumusobanuza icyo tugomba gukora kugira ngo twisukure. Gukurikira Umwami usumba bose, si ukujunjama. Ni ukwireba ukisukura. Ni ugutinyuka kuvugisha uwo mwami umusaba kugufasha kwisukura. Ni ukumwitwaraho kandi umusaba imbabazi.
Duhore twiteguye umunsi azazira azatujyane mu bwami bwe gusangira na we mu byishimo bidashira. Nidukurikiza Amategeko ye, tuzabana na we iteka mu byishimo aho kugira ngo twinjire mu mwijima n’agahinda. Biragatsindwa iteka ryose.
Yezu Kirisitu asingizwe. Umubyeyi Bikira Mariya aduhakirwe. Abatagatifu bose nka Tereza wa Avila duhimbaza none, badusabire ku Data Ushoborabyose.
Padiri Cyprien Bizimana


text:
Nitwa Eric Karambizi nkaba naravutse tariki 29/3/1984 i Burundi mu gihugu cyabaturanyi, mvukana n'abana 6 , abakobwa 3 ndetse nabahungu 3 nkaba bucura muri bo. Ubu dusigaye turi bane abakobwa 2 ndestse n'abahungu babiri. Ubuzima bwanjye rero bwaranzwe no gukubagana cyane ndetse nkanakunda kurya cyane, ndibuka aho nabaga i Burundi aho bita mu Cibitoki cya Bujumbura haje kuba umutekano mucye hanyuma bampungishiriza kwa Mama mdogo wabaga aho bita mu Bwiza maze yangaburira nkajya kumuhanda nkavuza induru ngo ntabwo mpaze.
UKO NATANGIYE KWIYUMVAMO UBUHANZI
Kwiyumvamo impano ya muzika byatangiye ahagana muri 1988 nkiri i Burundi maze ngakunda gusubiramo indirimbo za Alpfa Blondi, umuhanzi rurangiranwa ukomoka muri Cote d'Ivoire. Nakundaga kwicarana muri salon y'umugabo twabanaga mu gipangu ngo numve izo ndirimbo, biza kurangira zose nzifashe mu mutwe.
Muri 1990 ubwo inkotanyi zateraga, nakunze kumva radio Muhabura maze indirimbo zose zacagaho nzifata mu mutwe. Iyo abanyarwanda babaga i Burundi bajya mumanama yabo barampamagaraga nkabanza nkabaririmbira bakashima cyane ndetse bamwe bakanampemba. Nyuma twaje guhunguka dutaha mu Rwagasabo 1994 mu kwezi kwa 7.
UBIZIMA BWA GIKRISTO
Rero twaje kugera mu Rwanda nk'abandi banyarwanda babaga mu bihugu bitandukanye. Nyuma natangiye kuhura n'ibibazo ntigeze mbona mu buzima tukiri mu mahanga ndavuga aho navukiye twumvanga bavuga mu Rwanda hatemba amata n'ubuki njyewe siko byaje kuba kuko guhera 1996 natangiye kubura abanjye kandi ba hafi cyane.
Dore uko byagenze: twageze mu Rwanda mushiki wanjye wa kabiri ahita asubira i Burundi maze mu minsi mike twumva ngo yitabye Imana. Nabanaga na mushiki wa papa bakunze kwita( SHANGAZI) kuko niwe yandeze kuva nkiva ku ibere ariko nawe yahise yitaba Imana mu 1997. Muri 1998 Maman wanjye nakundaga cyane yahise akurikiraho ariko we antera igikomere cyane bitewe n'uburyo namukundaga cyane murabyumva namwe abahererezi na banyina bikubitiyeho ko ndi umuhungu.
Muri 1999 umusaza yage gukurikiraho nawe akurikirwa n'imfura yacu yari yaraje mu gisirikare cyera mu 1990 urugamba rugitangira. Ibyo bintu byose byankozeho cyane niho natangiye kujya muri byinshi nk'inzoga, niga karate ndetse ngeraho ndayigisha kugira ngo ndebe niba byibura nagarura amahoro ariko mbabwije ukuri nt'amahoro nigeze mbona mur'ibyo byose.
Naje kwakira agakiza muri 2000 ubwo nari muri RUSUMO HIGH SCHOOLmpita ndeste mpita jya muri chorale y'abanyeshuli. Nguko uko natangiye kuririmba maze kwakira agakiza.
UKO NATANGIYE KWANDIKA INDIRIMBO
Muri icyo gihe narinarakometse cyane ndetse nta n'umuntu mfite wamfasha mu mibereho ikomeye narindimo.
Muri ubwo ubuzima niho natangiye kwandika indirimbo nyuma inza gusohora imwe muri zo muri 2005 nyishira kuma radio iza no kumenyekana cyane. Ni muri icyo gihe natangiye kuririmba mu matorero atandukanye yo mu Rwanda, nyuma naje bibihagarika bitewe n'uko nari maze gutangira worship ya healing center Remera ndetse ninaho nsengera kugeza ubu, muri make byasabye kumesa kamwe cyane cyane bitewe n'uko nabonaga ubuhanzi bw'icyo gihe budafututse, butamfasha gukorera Imana bikuye k'umutima.
Niyo mpamvu nahise kubanza ibihutirwaga harimo kwiga, kuramya Imana ndetse no gushakashaka imana neza mpura nayo mu isengesho. Kuri njye rero nkaba numva iki aricyo gihe cyo guhagurutse impano yanjye.
Reba Video
Urukundo
Umuhanzi Eric Karambizi
at 05:55
Labels: abahanzi nyarwanda


text:
Nyuma y’inyandiko yo ku itariki ya 13/12/2016, yanditswe na J.B. Rugamba, abantu banyuranye bari kugeza ku bwanditsi bw’ikinyamakuru “umunyamakuru.com”, ibitekerezo n’ibisubizo ku bibazo byagaragajwe muri iyo nyandiko. Munsi hano turabagezaho inyandiko ihuriweho n’impuzamashyaka P5 (urugaga rw’amashyaka n’imitwe ya politiki), igizwe n’amashyaka atanu (Plate forme de 5 partis politiques), ari yo: Amahoro People Congress, FDU – Inkingi, PDP – Imanzi, PS – Imberakuri, n’ Ihuriro nyarwanda (RNC). Utarabashije gusoma inyandiko ya Rugamba yabanza akayisoma, noneho ukabona kureba n’ingamba zigaragazwa n’aya mashyaka. Ni aha buri wese kugira icyo yigiramo, kandi ntibibujije ko n’abandi batugezaho icyo batekereza (mushobora kunyura kuri page fcbk yacu cyangwa kuri email yacu: umunyamakuru16@gmail.com).
Ni inyandiko yatangajwe ku itariki 16 Kamena 2016
IMIGABO N’IMIGAMBI BYA PLATEFORME
1.TURI BANDE?
Plateforme P5 ni urugaga rw’amashyaka n’imitwe ya politiki AMAHORO-PC, FDU – INKINGI, PDP – IMANZI, PS – IMBERAKURI n’ IHURIRO NYARWANDA (RNC); uru rugaga kandi rwakira n’andi mashyaka bahuje imigambi n’amahame remezo.
Plateforme P5 ni urugaga rugaragaza isura y’umuryango nyarwanda. Amashyaka n’imitwe ya politiki arugize ahuje Abanyarwanda b’ingeri zose kandi b’amoko yose (Abahutu, Abatutsi n’Abatwa) baturuka mu turere twose tw’u Rwanda, kandi baranzwe n’amateka atandukanye yacu nk’Abanyarwanda. Harimo abantu bahoze mu ishyaka rya RPF, abantu bahoze mu yandi mashyaka yakoreraga mu Rwanda kuva mu 1991, ndetse n’abandi bantu batigeze bagira ishyaka na rimwe rya politiki babarizwamo mbere. Hahuriyemo kandi abari abayobozi bakuru ku butegetsi bwa Perezida Paul Kagame na FPR, n’abayobozi b’inzego zitandukanye kugeza ku buyobozi bukuru bwa Leta ya Perezida Juvénal Habyarimana.
2. ICYEREKEZO
Plateforme P5 yemezako u Rwanda ari igihugu cyigenga.
Turaharanira kubaka igihugu cyubahiriza amategeko n’uburenganzira bw’ikiremwa-muntu; igihugu kirangwa na demokarasi isesuye, ishingiye ku mashyaka menshi kandi yumvikanyweho; igihugu kirangwa n’ubutabera butavogerwa; igihugu kitagira ivangura iryo ari ryo ryose, igihugu cyumva kandi kikimakaza ugushyikirana n’ubwiyunge bw’Abanyarwanda, igihugu gikangurira Abanyarwanda kwubahana hagati yabo kandi bakubaha n’andi moko.
Plateforme P5 ishyigikiye politiki y’igihugu giharanira iterambere rirambye, risaranganijwe kandi ritanga amahirwe angana. Plateforme P5 ishyigikiye kandi ko igihugu giha buri Munyarwanda ubwisanzure muri politiki, kandi buri muyobozi akisobanura imbere y’abayoborwa.
3. INTEGO Z’IBANZE
3.1. Dufite intego yihariye yo kubaka umuryango Nyarwanda utagira amakemwa, aho kuba tutari kimwe bifatwa nk’umutungo utagira uk’usa ; aho ikiremwa-muntu ari indahangarwa kandi kibungabungwa; aho nta muntu n’umwe ubangamirwa bitewe n’ubwoko bwe, indangamimerere ye, akarere akomokamo cyangwa amateka yanyuzemo;
3.2. Twiyemeje ubwacu gutangira urugendo ruzatugeza ku gihugu kirimo demokarasi tudasanganywe; demokarasi twumvikanyeho nk’Abanyarwanda biyunze n’amateka yabo; urugendo ruzatugeza ku gihugu aho ubwenegihugu buza mbere mu nzego z’imiyoborere no mu bindi byiciro by’ubuzima bw’igihugu n’abagituye; urugendo ruzatugeza ku gihugu aho abantu biyegeranya bashingiye ku bitekerezo bya politiki bahuje cyangwa se ku zindi nyungu basangiye, badashyize imbere ubwoko cyangwa se akarere bakomokamo.
4. IBYO TWEMERA
Twemera ko:
4.1 Ikibazo cy’ibanze cy’u Rwanda gishingiye ku miyoborere mibi n’ubutegetsi bubi. Ni ikibazo cya politiki kimaze igihe kirekire cyane, gikeneye ko habaho imishyikirano igusha ku myanzuro yumvikanyweho kugira ngo hafatwe ibyemezo mu rwego rwa politiki. Ukutabaho kw’ibiganiro no kutagira ubwisanzure muri politiki nibyo byatumye gusimburana ku butegetsi bifata umurongo w’imvururu n’ubwicanyi bishingiye ku moko cyangwa ku turere. Ibi ni byo bisobanura impamvu kugeza ubu u Rwanda ari igihugu kitagendera ku mategeko, ntikigire n’inzego z’ubutegetsi zihamye. Ibi kandi bisobanura impamvu hakoreshwa amatora afifitse, hagahoraho n’imvuru zihora zigaruka, zigatuma igihugu n’abagituye bahora mu cyunamo;
4.2 Amoko ni ihame ryigaragaza mu mibereho y’Abanyarwanda ndetse no muri politiki;
4.3 Icyaha ni gatozi kandi ugikoze agomba kuba ariwe ugihanirwa ku giti cye;
4.4 Hakenewe gushyirwaho komisiyo y’igihugu ishinzwe “Ukuri, Ubutabera n’Ubwiyunge” kugira ngo, ihereye mu mizi, icukumbure kandi yerekane ukuri ku makimbirane Abanyarwanda bafitanye kuva kera yitirirwa amoko, hagamijwe gushaka ingamba nshya zazanira Abanyarwanda amahoro n’ituze birambye.
5. AMAHAME REMEZO
5.1. Kurwanya itsembabwoko, ibyaha bindi byibasirara inyoko-muntu, ibyaha by’intambara, iyica rubozo n’ihohoterwa ry’ikiremwamuntu;
5.2. Gushyiraho ubutegetsi bushingiye kuri demokarasi isesuye kandi yumvikanyweho ishingiye ku mashyaka menshi, iha agaciro buri wese kandi irengera inyungu za buri Munyarwanda;
5.3. Gushyiraho inzego z’ubutabera bwigenga, butabogama, burandura burundu umuco wo kudahana;
5.4. Gutegura ibiganiro mpuzaruhame bihuza Abanyarwanda b’ingeri zose, kugira ngo bigire hamwe amateka n’ahazaza heza h’igihugu cyacu;
5.5. Kwubaka u Rwanda ruzira ivangura n’iheza, iryo ari ryo ryose, Abanyarwanda bose bakareshya imbere y’amategeko kandi bakagira amahirwe angana;
5.6. Kwimakaza no gushimangira uburinganire hagati y’ibitsina byombi;
5.7. Kurangiza burundu ikibazo cy’impunzi cyabaye karande mu Rwanda;
5.8. Kwimakaza ubwiyunge nyakuri hagati y’Abanyarwanda b’ingeri zose no gusana imitima yakomeretse;
5.9. Gutsura amajyambere arambye kandi asangiwe na bose ;
5.10. Guharanira umutekano w’abaturage bose dushyigikira ko inzego z’umutekano n’izirinda igihugu zikorera abaturage aho gukorera umuntu cyangwa agatsiko kari ku butegetsi;
5.11. Guca burundu ingeso yo gushoza no gukuririza intambara n’urugomo mu bihugu by’abaturanyi, dufatanyiriza hamwe kwubaka amahoro n’umutekano birambye.
6. UKO TUZABIGERAHO
6.1. Gushyiraho itegeko nshinga n’inzego z’ubutegetsi zumvikanweho ku buryo zirengera, zigatanga icyizere n’ihumure ku Munyarwanda wese, bityo bigaca burundu ikibazo cy’impunzi gikurura amakimbirane n’imitwe y’ingabo iharanira kuvanaho ku ngufu ubutegetsi bw’igitugu;
6.2. Gushyiraho uburyo butuma buri rwego rw’ubutegetsi rwigenga ntiruvogerwe, no gusaranganya imyanya y’ingenzi mu micungire y’igihugu.;
6.3. Guteza imbere no gushishikaliza imyumvire imwe y’amateka yaranze u Rwanda, no kwirinda kuyagoreka, tukareka inzobere mu mateka akaba arizo ziyandika;
6.4. Gushyiraho urwego rwigenga rufite inshingano yo kugenzura ubwubahirize bw’uburenganzira bwa muntu;
Kamena 2016, Plate 5
Etienne Masozera
Perezida
Tel : +1(819) 431 – 2167
Email: emasozera@hotmail.com
FDU – INKINGI
Joseph Bukeye
2nd Visi – Perezida
Tel : +32 478 97 37 62
Email: jbukeye11@yahoo.fr
PDP – IMANZI
Jean Damascène Munyampeta
Umunyamabanga Mukuru
Tel : +32 477 97 14 65
Email : pdp.imanzi@gmail.com
PSI – IMBERAKURI
Jean – Baptiste Ryumugabe
Umuhuzabikorwa
Tel : +32 486 46 08 24
Email : jean_baptiste36@hotmail.com
IHURIRO NYARWANDA (RNC)
Théogène Rudasingwa
Umuhuzabikorwa
Tel : +1 (240) 477 – 9110
Email : ngombwa@gmail.com


text:
AMASOMO MATAGATIFU TUZIRIKANA:
Isomo rya 1 : Ibarura 11,25-29;
Zaburi 19 (18)
Isomo rya 2: Yakobo 5, 1-6;
Ivanjili: Mariko 9, 38-48.
Bavandimwe muri Yezu Kristu, Amasomo matagatifu y’iki cyumweru aradusaba kwirinda kugusha abandi mu cyaha no kwemera ko n’abandi Imana ishobora kubakoreramo. Roho w’Imana akora uko ashaka, agakorera no mubo yishakiye. Mu isomo rya mbere turabona ukuntu mu gihe cya Musa yigaragaje mu bantu yishakiye. Wa muryango w’Imana wari mu rugendo uva mu bucakara bwa Misiri ugana mu gihugu gitemba amata n’ubuki, nawo waguye mu gishuko cyo kwikuza : “ Muri iyo minsi, Uhoraho amanukira mu gacu avugisha Musa. Agabanyaho muke ku mwuka wari muri Musa kugirango awuhe ba bakuru mirongo irindwi b’imiryango. Wa mwuka ubagezemo batangira guhanura. Imana niyo yahaye ku mwuka wayo abo batware, kuko si umwuka wa Musa bahawe. Musa ntacyo yatakaje, ntacyo yatubyeho, ntacyo yagabanyutseho, ntacyo yahombyeho.
Umwuka w’Uhoraho twawugereranya naya buji itagabanwa n’imuri bayikongejeho. Hari abagabo babiri rero batari baje mu ihema ry’ibonaniro, basigaye mu ngando, bari mu mubare w’abagombaga guhabwa umwuka, nabo wabagezeho, bahanurira mu ngando, kuko umwuka ntawawutangira, umwuka ntugira imipaka, cyangwa ngube wawutera inkingi. Umwana w’umuhungu aza kumenyesha Musa iyo Nkuru ko Elidadi na Medadi, nubwo bataje mu ihema ry’ibonaniro, barimo guhanurira mu ngando. Yozuwe nawe ati:” Shobuja babuze”. Musa amusubiza ko niba ari ugushaka kw’Imana, ntawe ugomba kubabangamira, ahubwo na Musa yifuza ko umuryango wose w’Imana wahanura. Ati:” ubonye Uhoraho yasakaje umwuka we ku muryango wose, maze bose bagahinduka abahanuzi!”(Ibar11, 29). Ntawabuza Roho w’Imana guhuha aho ishaka, ntabwo ari umwihariko w’umuntu, si ubukonde bwa kanaka na kanaka. Yozuwe afite aho ahurira na Yohani tubona mu ivanjili, Yohani, umwe muri ba cumi na babiri yabwiye Yezu ati:”Mwigisha, twabonye umuntu wirukana roho mbi mu izina ryawe kandi atadukurikira, turabimubuza kuko atadukurikira”.
Yohani yabumbiye muri we Yozuwe, wasabye Musa kubuza Elidadi na Medadi guhanura,na wa Mwana w’umuhungu waje kuregera Musa ubwo buhanuzi bwa Elidadi na Medadi. Yibwiraga ko kwirukana roho mbi ari umwihariko w’abagendana na Yezu, yibagirwa ko roho idafungwa, ko utayishyira mu buroko, Roho w’Imana ahuha yerekeza aho ashaka (yoh 3,8). Nubwo bavugaga ko hari uwitereye mu mata nk’isazi akirukana roho mbi kandi atari mu itsinda ryabo, Yezu yashubije abamara impunge ati: “Ntawushobora gukora igitangaza mu izina ryanjye maze ngo ahindukire amvuge nabi, utaturwanya wese aba ari kumwe natwe. Yezu rero aradusaba kuba abo mu itsinda rye kugira ngo twirinde kumurwanya, aradusaba kumurangamira aho twaba turi hose, tukirinda kubangamira Yezu n’umugambi we wo kudukiza. ”Bavandimwe, ngiyo natwe ya ntambara duhoramo. Kimwe mu bishuko Muntu w’ibihe byose yakunze kugwamo, ni ukwibwira ko ariwe wenyine iteka uba uri mu kuri, ndetse akumva n’abandi bakagombye kubona ibintu kimwe na we, ku buryo utagenza nkawe aba afite ikibazo.
Hari bamwe bibwira ko bafite ukuri kurusha abandi, ku buryo abatameze nkabo bayobye. Izo ni za ntambara z’urudaca zihora hagati y’abadahuje amadini cyangwa amatorero. Umuntu mudahuje idini n’iyo yaba ari umuvandimwe muvukana mu nda, hari ibyo mutumvikanaho. Hari aho mugera buri wese akumva ari we uba mu kuri. Hari aho mugera umwe nta shake kwita kuri mugenzi we. Nyamara, burya buri muntu wese aba yifitemo agashashi k’ukuri akesha wa mwuka Imana yamuhumekeyemo mu gihe cy’iremwa. Burya buri wese Imana yamuhaye roho wayo, burya buri wese aba afite roho mutagatifu. Burya buri muntu agira umutimanama. Ubashije kuwumvira, nta kabuza umubwiriza gukora ikiza. Buri wese yisuzume, maze arebe niba ntaho ajya yumva ko mugenzi we nta kuri ashobora kugira. Ese bagabo, mu ngo zanyu mujya mwumva ko n’abagore bashobora kugira igitekerezo babungura? Cyangwa iteka mwumva ukuri ari ukwanyu? Ese babyeyi, mujya muha abana ijambo mu rugo? Cyangwa iteka mwumva nta gitekerezo cyatangwa n’umwana? Ese ku kazi nirirwaho, bamwe nyobora njya numva ko nabo bashobora kugira inama banyungura, cyangwa iteka n’iyo turi mu nama niharira ijambo? Nyamara nk’uko amasomo matagatifu ya kino cyumweru amaze kubigaragaza, burya buri muntu wese Imana yitoreye aho ava akagera, iyo yemeye kuyoborwa na Roho w’Imana, aba ashobora guhanura. Aba ashobora kuvuga ukuri. Nibyo koko Imana ntitora abashoboye ahubwo ishoboza abo itoye.
BARAGOWE ABAGUSHA ABANDI MU CYAHA
Bavandimwe, Yezu arabwira intumwa ze, kutagira uwo bagusha mu cyaha nyuma yo kubona ko muribo bamwe bikuza. Yezu araturinda kutabera abandi ibigusha cyangwa ibuye ryabasitaza bakarwa mu cyaha cyangwa bagata ukwemera. Yezu aragira ati, hagowe uzagusha umwe muri bato bemera, umwe muri abo dushyira ku ruhande ntitwumve ukuri kwabo. Abato Yezu avuga si imyaka ahubwo ni abato mu kwemera. Uwo muntu aragowe“Ikimukwiye ni uko bamuhambira ku ijosi urusyo rusheshwa n’indogobe, bakamuroha mu nyanjya”. Aho atazongera kubonwa n’abantu ngo agire abo agusha.Yakomeje avuga ati “Niba ikiganza cyawe kigutera gukora icyaha ugice, kuko ikiruta ari ukwinjirana akanimfu mu bugingo, aho kujyana ibiganza byawe byombi mu nyenga y’umuriro. Ndetse n’ikirenge, yewe n’ijisho ni uko bigomba kumera. Hano tugomba kumva neza icyo Yezu atubwira, ibi bice Yezu avuze bidufitiye akamaro gakomeye cyane, Yezu rero aradusaba kwemera kureka ibyo duha agaciro kugirango tubone Imana isumba byose. Twisuzume tutihenze turebe niba ntabo twagushije mu cyaha cyangwa abo tugusha mu cyaha, dusabe imbazi kugirango Yezu atubabarire.
Bavandimwe mu gusoza, turasabwa gurikize inama Mutagatifu Yakobo intumwa atugira mu isomo rya kabiri, yaburiye abakire ariko si bose, abo yabwiye ni ba bandi bakira kubera kunyunyuza imitsi y’abakene, aka ya mvugo ya kera ngo “ Ntawe ukira atibye!”. Abo yabwiye ni babandi bahuguza igihembo aba bakoreye, ba bandi batabura kwishimisha babona intungane ziri kurengana, ni babandi barenganya intungane. Bavandimwe, ese aho jyewe sinaba ndi muri abo babwirwa?
Ese aho jyewe nta muntu wankoreye nkaba naramwambuye, cyangwa naramuhaye intica ntikize? Ese nta bantu bajya barengana ndeba maze nkirinda kwiteranya ? Bavandimwe, kwitsinda, kwicisha bugufi, kumva abandi, bikunze kutugora. Ku mbaraga zacu ntabwo twabyishoboza. Dusabe Yezu aduhe ingabire yo kwiyoroshya maze tubashe kumva ko mugenzi wacu aho ava akagera aba afite icyo yatwungura kandi cyatugirira akamaro. Twige kumenya gusaranganya kubyo dutunze, Twige kugira ubuntu, kutababazwa nuko abandi batunze, kudahumwa amso n’ubutunzi, twirinde kugira uwo turenganya twitwaje ibyo dutunze. Ahubwo duharanire kugoboka abaciye bugufi n’abadafite epho na ruguru.
PADIRI SENYONI Théogène, Diyosezi ya Nyundo


text:
Iyi nkuru yanditswe ku itariki ya 12/10/2015
Abanyamakuru na bo bagomba kujya mu itorero?
Iki ni ikibazo bamwe bibaza, nyuma y’aho umuyobozi w’Itorero ry’igihugu Boniface Rucagu atangarije ikinyamakuru « Igihe » ko bari kunoza inyigo y’uburyo abanyamakuru bakorera ibitangazamakuru byo mu Rwanda bazajyanwa mu itorero mu gihe cya vuba.
Ibyo bikubitiyeho ko tariki ya 5 Ukwakira 2015, abahagarariye Ishyirahamwe ry’abanyamakuru mu Rwanda, n’Inama nkuru y’itangazamakuru basohoye itangazo rishishikariza abanyamakuru kwiyandikisha. Ese kuba bivuzwe n’izo nzego, hari andi mahitamo abanyamakuru bo mu Rwanda bafite yo kutabyitabira?
Ingaruka ni izihe ku batazaryitabira?
Boniface Rucagu avuga ko abanyamakuru batazaryitabira bazitwa ibigwari. Kwitwa gutyo ubwabyo, ni nde ushidikanya ko byanakurikirwa no kutakirwa neza nko mu gihe cyo gutara amakuru, … Kuba iyo gahunda iri mu murongo wa Leta ndetse n’uw’ishyaka rikomeye, rinari ku butegetsi, aho biroroshye ko abumva badakeneye iyo gahunda, bareka kuyitabira? Ese ubundi umunyarwanda ntiyari akwiye kuba ari we wihitiramo kuryitabira cyangwa kutaryitabira amaze kumva ibisobanuro by’icyo ryamwungura ? Mbere yo kureba icyo abantu babivugaho, hari icyo umuntu akwiye kubanza gusobanukirwa.
Itorero ni iki ?
Abategetsi b’Urwanda iyo basobanura iryo torero bahera ku gisobanuro cy’itorero ryahozeho mu muco wa kera. Ngo itorero rigira uruhare mu gutoza intore indangagaciro z’umuco nyarwanda, zikigishwa gukunda igihugu zigaca ukubiri n’umuco wo kuba ntibindeba kandi rikazibera isoko y’ubumenyi buzigirira akamaro mu mibereho yazo. Abinjiye mu itorero barahugurwa, baratozwa, bagasohoka ari intore.
Komisiyo y’Igihugu y’Itorero ni yo ifite inshingano yo kugenzura ishyirwa mu bikorwa rya gahunda y’Itorero no gukora ku buryo ibyiciro byose by’Abanyarwanda bihabwa amahirwe yo kwitabira Itorero. Ikinyamakuru « Igihe » kivuga ko hagati y’umwaka wa 2007 na 2012, Itorero ry’Igihugu ryahuguye intore 284.207 muri zo hakaba harimo abarimu, abanyamabanga nshingwabikorwa, abahinzi-borozi, abagize inzego z’abaturage zishinzwe kubungabunga umutekano ndetse na bamwe mu banyarwanda baba mu mahanga.
Mu ikubitiro, abantu bavuga ko ibyo bisobanuro ari byiza ariko abandi bakanongeraho kwibaza niba atari igikorwa kiboneraho n’uburyo bwo gucengeza no kureshya abanyarwanda ku ishyaka riri ku butegetsi ari ryo FPR Inkotanyi. Ibyo binatuma bamwe babona ko ari inzira yo kwigarurira imitima y’abanyarwanda uko yakabaye. Hari n’abibaza niba, uretse n’abanyamakuru, niba n’abandi batari bakwiye guhitamo ubwabo kwitabira cyangwa kutitabira iyo gahunda ku bushake bwabo. Icyo gikorwa ariko, gitegurwa mu magambo atigera agaragariza utaracyinjiramo ko hari aho gihuriye no gucengeza politiki n’amatwara y’ishyaka riri ku butegetsi.
Nyamara se ukuri ni ukuhe?
Nta gushidikanya ko ari igikorwa gifite aho gihuriye na politiki igenga igihugu muri iki gihe. Igisobanuro cy’intore, hari n’abagifata nk’abiyemeje gukorera byimazeyo no kwitangira ibikorwa byemezwa n’ishyaka riri ku butegetsi kuva muri Nyakanga 1994. Ijambo intore hari abataribonamo isura nziza muri iki gihe, kuko bamwe mu banyarwanda usanga bafata intore nk’abiyemeje kwifashishwa mu bikorwa byo kurwanirira iryo shyaka mu gahunda zinyuranye, zirimo kurifasha kurushaho gushinga imizi, kwigarurira no gucubya abatavugarumwe na ryo, n’ibindi. Aha ni ho bamwe bagira impungenge bibaza niba abantu batazagwa mu mitego nk’iyo mu bihe byashize, aho gukurikira no kumira bunguri, bikurikirwa no kwiroha mu bikorwa, ibyo ari byo byose, abantu badahawe umwanya wo gutekereza. Ngicyo igituma, bamwe mu banyarwanda bakemanga gahunda y’itorero n’intore. Abafite amakenga n’impungenge ko intore zishobora kubura rutangira ku buryo zakwiroha no mu bugizi bwa nabi bitewe no kumvira kurenze, kudakenga na rimwe, kwitiranya umwanzi cyangwa kubikora nkana, ese ntibakwiye ibisobanuro na gihamya ibahumuriza?
Hari abavuga ariko ko mu itorero higishwa gukunda igihugu, indangagaciro, umuco mwiza na kirazira. Aba bongeraho ko niba ibyo ibikorwa ari byiza bikwiye no gusesekara no ku banyamakuru. Bavuga ko niba iyo gahunda igenewe abanyarwanda bose, ngo nta mpamvu yatuma hagira abanyamakuru bibwira ko itabareba.
Nyamara mu Rwanda hari n’abanyamakuru bandi badakozwa ibyo kujya mu itorero. Urugero ni nk’umuyobozi w’ikinyamakuru « Great Lakes Voice » Robert Mugabe. Yabwiye « Igihe » ko atiyumvisha impamvu yakwitabira iyo gahunda kandi hari abayisohokamo, bakarenga bagakora ibikorwa bibi.
Ku rubuga rwa « facebook » Aldo Havugimana (umunyamakuru akaba n’umuyobozi wa Radiyo Rwanda) yabajije abantu niba hari itandukaniro riri hagati y’abanyarwanda n’abanyamakuru b’abanyarwanda kuri iriya gahunda yo kujya mu itorero. Uretse biriya bisobanuro by’abantu banyuranye bavuze uko babibona hejuru hano, umunyamakuru Ngendahimana Jean, we agira ati: « abanyamakuru ni abenegihugu nk’abandi banyarwanda, icyakora nta munyamakuru ukwiye kuvanga akazi ke na ‘political propaganda ». Akomeza avuga ko itangazamakuru rikwiye gukorana na leta ariko ntawe ukoresheje undi. Ati: « dukwiye kwigira ku mateka , kuko itangazamakuru rikorera ubutegetsi aho gukora kinyamwuga no mu nyungu z’abenegihugu bose tuzi aho ryatugejeje ahagana 1994 ».
Ngendahimana Jean aranibaza, abaza n’abandi ati: « ese uwo muntu we uzabahugura kuri kirazira n’indangaciro ni muntu ki? Umunyapolitike? We se ubwo yaba azifite? Arongera ati: « ntabwo gukweshoninga ‘policies’ zimwe na zimwe za leta ari sakirirego, ati: »iki gitekerezo cya Rucagu si kizima kuko nsanga kitarashyizwemo ubushishozi ».
Ikigaragara muri iki gikorwa gihamagaririra abanyamakuru kujya mu itorero ni uko abantu batakivugaho rumwe. Ntawamenya niba abanyamakuru bo mu Rwanda bazakitabira ku bwinshi. Hari abavuga ko niba abandi banyarwanda b’ingeri zose bakijyamo, ko ntawukwiye kugihezwamo ngo ni uko ari umunyamakuru. Ariko, abadatekereza nk’abo hari ikintu cy’ingenzi bibutsa cyazirikanwaho: ni uko umwuga w’itangazamakuru ukorwa neza iyo witaruye kwinjirirwa n’ibikorwa by’abanyapolitiki bihishe inyuma y’inyungu bwite cyangwa ibisa na byo. Bitabaye ibyo, nibura bikwiye kumvikana no kwakirwa neza ko guhitamo cyangwa kudahitamo kujya muri gahunda y’itorero nta kibi kirimo. Ubishatse akajyayo, utagiyeyo ntibifatwe nk’amahano, ikinegu cyangwa ngo bimugireho inkurikizi mbi. Ibi byafasha na Boniface Rucagu kumva ko ari ugutandukira kwita ibigwari abatitabiriye itorero ayobora, bikanamurinda kuzagera ubwo yibeshya agashishikariza abanyarwanda bose kwambara nka we no kwitwara nka we, kuko « kami ka muntu ni umutima we ».
Jean-Claude Mulindahabi


text:
Uruganda Rwigikoni Rwubwenge FinaMill ni urusyo rukomeye rwigikoni hamwe nudusimba twinshi twa spice. FinaMill nuburyo bworoshye bwo kuzamura guteka hamwe nuburyohe butoshye bwibirungo bishya. Gusa wuzuze ibishishwa byongeye gukoreshwa nibirungo byumye cyangwa ibyatsi, fata pode mu mwanya, hanyuma usya ingano nyayo y'ibirungo ukeneye ukoresheje buto. Kuramo ibirungo ibirungo ukanze bike hanyuma ukomeze guteka. Nimwe gusya kubirungo byawe byose.
Izina ry'umushinga : FinaMill, Izina ryabashushanya : Alex Liu, Izina ry'abakiriya : Elemex Limited.
Igishushanyo kidasanzwe nuwatsindiye igihembo cya platine mugikinisho, imikino nibirori byo gushushanya ibicuruzwa. Ugomba rwose kubona ibihembo bya platine byegukana ibishushanyo mbonera bya portfolio kugirango umenye ibindi bikinisho byinshi bishya, bishya, byumwimerere kandi bihanga igikinisho, imikino nibikorwa byo gushushanya.


text:
Urugaga rw’Abavuzi b’Amatungo mu Rwanda (RCVD) rurizeza kunoza ubumenyingiro mu buvuzi bw’amatungo binyuze mu gushakira ababwiga ibikoresho bikenerwa ndetse no guhugura ababurangijemo.
Bimwe mu bibazo bigaragazwa n’abiga ndetse n’abize ubuvuzi bw’amatungo ni uko ibikoresho byo gukoresha mu gushyira mu bikorwa ibyo biga ari bike, bigatuma amasomo amwe bayigishwa mu magambo gusa kubera kutagira ibikoresho.
Ester Naiga umaze imyaka itatu arangije mu ishuri rya EFA Nyagahanga riherereye mu karere ka Gatsibo avuga ko ikibazo cy’ibikoresho bimwe na bimwe kikiri imbogamizi, agira ati “Mu ishuri ibyinshi tubyiga mu magambo, ariko iyo tugeze hanze tuba tugomba kubishyira mu bikorwa. Niba umworozi agukeneye ngo umuvurire itungo, ntuzamubwira ngo nabyize ntya, icyo ashaka ni ibikorwa.”
Akomeza agira ati “Nanjye gutera intanga sindabikora, ibyo mperuka n’ibyo nize mu ishuri ariko sindabishyira mu bikorwa. Gusa icyizere kirahari ko nzabihugurirwa nkajya mbikora”.
Dusabimana Innocent ni umuyobozi wa EFA Nyagahanga, ishuri ryigisha Ubuhinzi, Ubuvuzi bw’amatungo no Kongerera agaciro ibikomoka ku buhinzi n’ubworozi, avuga ko kudashyira mu bikorwa ibyo wize bigira ingaruka, ariko ikiguzi cy’ibikoresho kikaba imbogamizi. Agira ati “Ibikoresho dukoresha mu mwuga w’ubuvuzi bw’amatungo ni ibikoresho bihenze, ari nayo mpamvu mu biganiro twagiranye n’abayobozi ba RCVD twabagejejeho icyo kibazo kandi batwemereye ko bazadufasha kugirango ibyo bikoresho bizaboneke”.
Abayobozi ba RCVD banasuye aho abiga muri EFA Nyagahanga bashyirira mu ngiro ibyo biga
Umuyobozi mukuru wungirije wa RCVD, Dr Marie Claire Tumusabe, avuga ko ikibazo cyizwi ndetse hari n’icyatangiye gukorwa. Agira ati “Nk’urugaga turabibona, hari n’ubugenzuzi tumaze iminsi dukora mu bigo by’amashuri tureba niba ibikoresho bikenewe ku munyamwuga ukenewe ku isoko ry’umurimo bihagije.”
Dr. Tumusabe akomeza agira ati “Twarabibonye na raporo twarayikoze dufatanyije n’inzego bireba zirimo Minisiteri y’Uburezi, Ishuri Rikuru ry’u Rwanda ry’Imyuga n’ Ubumenyingiro (Rwanda Polytechnic) ndetse n’Ikigo cy’imyuga n’ubumenyingiro. Tuzicara turebe ngo ibigo by’amashuri bikeneye gufashwa kuri uru rwego kugirango umunyeshuri urangije ajye ku isoko ry’umurimo afite ubumenyi buhagije”.
Umunyamabanga Nshingwabikorwa wa RCVD, Dr. Nshimiyimana Alphonse avuga ko kuva mu mwaka wa 2013 uru rugaga rushinzwe kugeza ubu rumaze kugira abanyamuryango basaga ibimbi bitatu magana inani, kurubamo bikagira inyungu ku bakora uyu mwuga zirimo kurengerwa mu rwego rw’amategeko, guhabwa amaguhurwa ngiro, guhabwa uburenganzira bwo gukora uyu mwuga mu buryo bwemewe n’izindi.
Tariki 24 Mata buri mwaka ni umunsi mpuzamahanga w’ubuvuzi bw’amatungo. Uyu mwaka Urugaga rw’abavuzi b’amatungo mu Rwanda rukaba rwarawizihirije mu ishuri rya EFA Nyagahanga ku nsanganyamatsingo igira iti “Uruhare rw’abavuzi b’amatungo mu guhangana n’ingaruka za Koronavirusi”, muri urwo rwego uru rugaga rwanageneye abanyeshiri biga muri iryo shuri ibikoresho birimo n’udupfukamunwa ndetse n’umuti usukura intoki mu rwego rwo kwirinda Koronavirusi.
Umunsi mpuzamahanga w’ubuvuzi bw’amatungo wizihirijwe muri EFA Nyagahanga